РАМАЗОН – ХАЙРУ БАРАКА ОЙИ – Imom Buxoriy xalqaro ilmiy-tadqiqot markazi\nHome / МАҚОЛАЛАР / РАМАЗОН – ХАЙРУ БАРАКА ОЙИ\n21/05/2020\tМАҚОЛАЛАР 46 кўрилган\nИслом динининг бешта асосий рукнларидан бири рамазон рўзасидир. Рўза очлик, ташналик, нафсни қийнаш билан Аллоҳ таолога яқинлик ва тақво ҳосил қилинадиган буюк амалдир. Аллоҳ таоло бандалари учун бу дунёда соғ-саломат, охиратда саодатли бўлишини ирода этиб бу ойни фарз қилган.\nРўза аввалги пайғамбарларнинг умматларига ҳам буюрилган. Шундан маълум бўладики, ҳаёти давомида одамзотга рўза тутиш амали инсонийлигининг ҳақиқий кўринишини сақлаб туришини кўрсатади.\nРамазон рўзаси Пайғамбаримиз соллаллоҳу алайҳи васалламга Мадинага ҳижрат қилганларидан сўнг, иккинчи йили фарз қилинган. Рамазон ойи рўзасини тутиш Қуръони карим, суннати набавий ва ижмои уммат билан фарз экани ўз исботини топган.\nАллоҳ Таоло бундай марҳамат қилади: “Эй иймон келтирганлар! Сизлардан аввалгиларга фарз қилинганидек, сизларга ҳам рўза фарз қилинди. Шоядки, тақводор бўлсангиз” (Бақара сураси 183-оят мазмуни). Ушбу ояти карима билан динимизнинг бешта асосий устунларидан бўлган рамазон рўзаси фарз бўлди.\nРасулуллоҳ соллаллоҳу алайҳи васаллам муборак ҳадисларида рўза ибодатининг фарз эканлигини кўп такрорлаганлар. Жумладан:\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Сизга муборак Рамазон ойи келди. Аллоҳ азза ва жалла сизга унинг рўзасини тутмоқни фарз қилди. Унда осмонларнинг эшиклари очилур. Унда жаҳаннамнинг эшиклари ёпилур. Унда ўзбошимча шайтонлар кишанланур. Унда Аллоҳнинг бир кечаси бўлиб, у минг кечадан яхшидир. Ким у кечанинг яхшилигидан маҳрум бўлса, батаҳқиқ, маҳрум бўлибди”, дедилар” (Насоий ва Байҳақий ривоятлари).\nОсмон эшикларининг очилишидан мурод, шу ойда тоат-ибодатларнинг ниҳоят даражада кўп бўлиши, Аллоҳнинг раҳмати, хайру баракаси ёғилади. Раҳмат фаришталари тушади. тутилган рўзалар ва қилган яхши амалларининг савоблари кўпайиб, осмонга кўтарилади. Дўзах эшиклари ёпилишидан мурод эса, бу ойда гуноҳ ва хатолар бошқа ойларга нисбатан кескин камаяди, унга кириш вақтинча кечга сурилади. Шайтонларнинг кишанбанд бўлишидан мурод эса, Рамазон ойи шарафидан шайтонлар кишанланиб, рўза тутган мўминларни васваса ва иғво қилишга кучи етмай қолади. Рўзадорлар хайрли ишлари ва ибодатларини бемалол бажарадилар. Унда Аллоҳнинг бир кечаси бўлиб, у минг кечадан яхшидир. Яъни бу кеча Қадр кечаси бўлиб, у кечадаги ибодат – яхшиликларга бериладиган савоб ва хайру баракалар шу даражада кўпки, минг ой ибодат қилгандан яхшидир. Бу муборак кечани уйқусиз ибодат билан ўтказган киши жуда кўп яхшиликларга эга бўлади.\nКим Аллоҳнинг марҳаматидан сўнг рўза ойига эътиборсиз қараса жуда кўп яхшиликлардан маҳрум бўлади. Овқат танага қувват бўлгани каби, рўза ҳам руҳга қувват бағишлайди. Одам овқат емасдан тура олмаганидек, мўминнинг руҳи ҳам рўзасиз яшай олмайди.\nРўза ҳар бир киши ўзи биладиган махфий ибодат бўлиб, Аллоҳдан бошқа ҳеч ким билмайди. Шунинг учун савобини Аллоҳнинг ўзи беради. Абу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Аллоҳ таоло айтадики: “Ҳар бир яхши амал учун ўн баробардан етти юз баробаргача савоб бераман, фақат рўза бундан мустасно. У мен учун тутилади, унинг ажрини ҳам ўзим бераман”, дедилар” (Бухорий ва Муслим ривоятлари).\nМўмин-мусулмонлар бу муқаддас ой кирганда бир-бирларини муборакбод қиладилар. Чунки бу муқаддас ой йилда бир марта келадиган яхшилик ва хайру саховат ойидир. Гуноҳлар афв қилинадиган, банданинг Аллоҳ таолога яқинлашадиган паллаларидир. Расулуллоҳ соллаллоҳу алайҳи васаллам: “Кимки рамазон рўзасини иймон эътиқод ва Аллоҳдан савоб умид қилиб тутса, унинг ўтган гуноҳлари кечирилиб юборилади”, дедилар (Бухорий ривояти). Шунинг учун бу ойнинг баракасидан ҳар бир инсон фойдаланиб қолиши лозим.\nРўзадор киши кўпгина хислатларга эга бўлади. Нафс балосидан сақланишни, сабрли бўлишни ўрганади. Рўзанинг энг муҳим ҳикматларидан бири рўза туфайли рўзадор саломатлигини тиклаб олади. Зеро Пайғамбаримиз: “Рўза тутинглар, соғлом бўласизлар”, деганлар. Рўза ҳар хил касалликлардан ҳалос этиш билан бир қаторда, баданида тўпланиб қолган турли кераксиз моддалар, ёғлар, тузлар ва бошқа зарарларни ҳам кетказади. Аллоҳ таоло бандаларни яратган экан, уларга нима кераклигини билувчи зотдир.\nРамазон ойининг баракотидан қилинадиган хайру саховат ишлари кўпчилик мўмин-мусулмонларни хурсандчиигига сабаб бўлади. Халқимизда бу ойда кўп саховат ва меҳр оқибат каби яхши хислатлар авж олганини кўрамиз. Одатимизда закотни мана шу ойга тўғрилаб адо қилиш урфга кирган. Бундан ташқари қийналган оилаларга меҳр кўрсатиш, уларнинг ҳолидан хабар олиш каби инсонийлик фазилатлари шу ойда жуда ҳам билинади.\nБу ойни ғанимат билиб, комил инсон фазилати билан рамазони шарифни охирига етказмоқликни насиб этсин. Аллоҳ бу муборак кунларни рўза, тоат-ибодат, Қуръони карим тиловати, хайру саховатли кишиларни қилаётган амалларини даргоҳида қабул қилсин. Бало-ю кулфатларни кўтариб, юртимиз тинч, осмонимиз мусаффо бўлишини яратгандан сўраб қоламиз.\nСамарқанд қоғозига ёзилган хаттотлик намунаси


“Туронбанк” АТБнинг замонавий банк хизматлари офиси яна биттага кўпайди - «Туронбанк» АТБ\n“Туронбанк” АТБнинг замонавий банк хизматлари офиси яна биттага кўпайди\nЯнгиланган сана: 26 Декабр 2019, 09:04\nҚулайлик, сифатли ва тезкор хизмат ҳамда шинам интерьер дизайн. Банк – молия соҳасида ўттиз йиллик тажрибага эга “Туронбанк” АТБ томонидан Республиканинг барча туман ва шаҳарларида янгидан ташкил этилаётган замонавий қиёфадаги “Банк хизматлари офис”ларига мана шундай таъриф бериш мумкин.\nРивожланиб бораётган бозор иқтисодиёти шароитига тайёр бўлган мазкур офислар, аҳолининг ҳар қандай талабига тўлиқ жавоб бериб, вақт ва маблағнинг ортиқча сарфланишига чек қўйиши билан аҳамиятлидир.\nҲозирга қадар шундай офисларнинг ўнтасини халқ хизматига топширган “Туронбанк” АТБ унинг ўн биринчисини Хоразим вилояти Урганч туманида ишга тушириб, одамларнинг узоғини яқин, мушкулини эса осон қилди.\nЯнги офис яқиндагина иш бошлаган тумандаги давлат хизматлари маркази биносининг қоқ марказида қад рослади. Энди молия муассасаси билан боғлиқ ҳар қандай ҳужжатларнинг юритилиши бир шу ернинг ўзида амалга ошади. Бундан ташқари, ҳудудда “Урганч” буюм бозори, Урганч Давлат университети ва кўплаб хизмат кўрсатиш корхоналарининг мавжудлиги эса ҳам банк учун ҳам фуқаролар учун манфаатли бўлади.\nАйтиш керак, офисда малакали банк ходимлари юридик ва жисмоний шахсларга кенг кўламли молиявий ва консалтинг хизматларини кўрсатади. Хусусан, офисда ҳисоб рақам ва пластик карталар очиш, кредит олиш учун ариза бериш, омонатларни расмийлаштириш, барча турдаги тўловлар ҳамда халқаро пул ўтказмаларини бажариш мумкин. Замонавий банкомат ва инфокиосклар 24/7 режимида ишлайди.\nБир сўз билан айтганда, Давлатимиз раҳбарининг “Банк хизматлари оммабоплигини ошириш бўйича қўшимча чора-тадбирлар тўғрисида”ги қарори ижроси доирасида “Туронбанк” АТБ шу каби замонавий офисларнинг сонини янада кўпайтиради.\nАвтор: кўрсатилмаган / Манба: кўрсатилмаган / Кўришлар: 321\n5 Август 2020, 11:25 (GMT+5)


ПОЗИТИВ МУНИСА РИЗАЕВАДАН ПОЗИТИВ КОНЦЕРТ! ТУРЛИ ТИЛЛАРДАГИ ҚЎШИҚЛАР, ЎЗГАЧА ТАБРИКДАН САҲНА КЎРИНИШЛАРИГАЧА...+ИНТЕРВЬЮ! 26.11.2017 17:06\nМуниса Ризаева ўзининг 3 кунлик ижодий кечасининг иккинчи кунини янада позитив руҳиятда ўтказди! Концерт бошланишидан то якунига қадар томошабинларга кучли энергия узатиб, жўшқинлик ва динамикани бир зум ҳам тиндирмади.\nКонцерт бошиданоқ позитив тарзда раққос йигитлар Римлик қадимги ҳарбийлар кийимида, жўшқин рақс намойиш қилишди. Муниса Ризаеванинг ўзи эса қоронғуликдан рақс билан “Қоп-қора” қўшиғини куйлаб чиқиб келди! Илк қўшиқдан сўнг, томошабинлар билан саломлашгач, концерти жонли ижрода эканлигини маълум қилди! ВИДЕОДА!\nШундан сўнг, концертнинг илк блоки давом этди ва кетма-кет қўшиқлар янгради. Айниқса, Муниса Ризаева Премьера тарзида тақдим этган, интернетда репетиция жараёнида эшитилганидаёқ оммалашиб улгурган “Ёмғир” қўшиғи ҳамманинг олқишига сабаб бўлди!\nМуниса Ризаеванинг ўзи ҳам, жонли ижрода куйлаш баробарида ҳар бир қўшиққа мос рақсга ҳам тушди. Айрим қўшиқларга саҳналаштирилган рақс композициялари ўзгачалиги билан олқишларга сазовор бўлди! Масалан, рус тилидаги “Чужеземец” қўшиғига саҳналаштирилган рақс, қадимий бир қабила ва унинг аъзолари ўртасидаги жараённи эслатади. Муниса эса, қабила маликаси сифатида таассурот қолдиради.\nНавбатдаги блокни миллий қўшиқларга бағишлаган хонанда “Лол қоламан” деб Хоразмчасига хиром айлаб куйлади. Яқиндагина премьера қилинган, аммо аллақачон томошабинлар кўнглидан жой олган “Аламим бор” қўшиғини ҳамма олқишлар билан кутиб олди!\nДуэтлар борасида иккинчи куни Ўзбекистонда хизмат кўрсатган артист Райҳон, афсуски концертда иштирок эта олмади. Ўзбекистонда хизмат кўрсатган артист Рашид Холиқов билан эса, “Бом-бом” дуэтини бирга куйлашди. Бу қўшиққа саҳна кўринишида болажонлар ҳам иштирок этишди. Орқа фондаги декорация мониторида эса, Муниса Ризаева ва Рашид Холиқовнинг турли малика ва шахзодалар қиёфасига “монтаж” суратлари намоён бўлиб, янада қувноқ кайфиятни вужудга келтирди.\nНавбат “Сенсиз” қўшиғига келганда бутун зал Муниса Ризаева билан бирга куйлади!\nМуниса Ризаева ҳар бир қўшиққа таъриф бериб, томошабинлар билан самимий мулоқотда бўлар экан, келган меҳмонларга ташаккур билдириб, улар орасида шифокорининг ҳам номини тилга олиб ўтди. Шамоллаш туфайли иситмаси гоҳ кўтарилиб, гоҳ тушаётган хонанда шифокор назоратида бўлса ҳам, концертни қолдирмаган ва шифокор концертгача келиб, уни кутиб турганлиги маълум бўлди. (Концерт якунига етгачгина, кетиш олдидан саҳна ортида ўзини яхши ҳис қилаётганини айтиб, шифокорига яна миннатдорчилик билдириб хайрлашди)\nКонцерт давомида Муниса Ризаева томошабинлар учун жуда севимли бўлган “Аҳа-охо” билан “Голливуд” қўшиқларини янги талқинда куйлади! Буларни албатта тинглаш керак!\nКонцерт давомида яна янги қўшиқлар, турли тиллардаги қўшиқлар янгради. Айниқса, хориж попурриси Мунисани яна бир қиррасини, яъни инглиз тилида ҳам жуда яхши куйлай олишини намойиш қилди!\nУ Майкл Жексоннинг машҳур қўшиқларидан тортиб, Alisha нинг «Made in India»сигача куйлади!\nКонцерт давомида яқинлар, дўстлар, ҳамкасблар табриклари ҳам ёмғирдек ёғилди! Гуллар, совғалар...\nДилсўз, Умидахон, Шуҳрат Умар, “Миллион” жамоаси вакили ҳамда, бошловчи Даврон Кабулов ва бошқалар... “Мурад Билдинг” раҳбаригача гул билан табриклашди! Шунингдек, концертнинг иккинчи куни Муниса Ризаеванинг Волидаи Муҳтарамаси ва Отаси, ҳамда опаси ҳам томошабин меҳмон бўлишди.\nКонцерт давомида Муниса Ризаеванинг шогирди, яқин укаси Ямин ҳам, ўз қўшиғи билан иштирок этди! Саҳнага чиққан “Дизайн” жамоаси вакиллари Ямин билан ўзига хос “кичик суҳбат” орасида унга бир ўзгача маслаҳат беришди!\nШунингдек, “Дизайн” жамоаси вакиллари саҳнада ўзига хос танлов ўтказиб, концерт ҳомийсидан томошабинларга совғалар тақдим қилишди! Бу жараён ҳам жуда кўтаринки кайфиятда бўлди!\nКонцертдаги ҳар бир рақс, ҳар бир композиция ўзига хос бўлиб,\nунга мос монитордаги тасвирлар,\nҳамда саҳна декорацияси ҳам, концертга ўзгача руҳият бағишлаб турди!\nЖонли ижрода бўлгани учун, Муниса Ризаева саҳнада вақти-вақти билан сув ҳам ичиб турди, кетма-кет қўшиқлар матнларига қараб туришига ҳам тўғри келди. Жонли ижродаги концертлардаги табиий ҳолат...\nМуниса Ризаева микрофонни олиб зал бўйлаб томошабинлар билан мулоқотга киришиб, бирга куйламоқчи бўлганида олқишлар тинмади. Аммо, бу ҳолатни томошабинлар истагандек узоқроқ муддат давом эттириш учун, афсуски микрофон (техник носозлик) имкон бермади! Микрофонни яхшилаб созлаб юбориш ҳақида ҳам, таклифлар бўлди, хонанданинг айтишича созлаб юборилди ҳам, аммо барибир “қайсар микрофон” хонандага бўйсунишни истамади... Бу эса, хонандани асабийлаштирса ҳам, у ўзини йўқотмай куйлашда давом этди ва концертдан сўнг, айтишича ҳақиқий “автопилот”да куйлади!\nМуҳими, хонанда ўзи орзу қилганидек ва мухлисларига ваъда қилганидек, жонли ижродаги дастурни тақдим эта олди! Ҳозирча саноқли бўлган, жонли ижрода концерт ўтказа оладиган хонандалар сафига Муниса Ризаеванинг ҳам номи мустаҳкам тарда қўшилди, бу эса, унинг ижодида муҳим қадам бўлгани шубҳасиз!\nКонцерт якунига етгач, концерт ҳақида “Миллион” жамоаси вакили, бошловчи Даврон Кабулов ҳам жуда илиқ фикрлар билдириб, унга концертда иккинчи блок маъқул бўлганлигини, аммо “микрофон”ни яхшилаб созлаш кераклиги, битта одамнинг айби, бутун концертга таъсир қилгани ҳақида ҳам жон куйдириб айтиб ўтди. Албатта, шу куни меҳмон бўлган ҳамкасблари ҳам, томошабинлар ҳам вазиятни ва Муниса Ризаеванинг ҳолатини тўғри тушунишди...\nКонцертдан сўнг, шамоллаш туфайли бироз иситмаси чиқиб турган бўлса ҳам, Муниса Ризаеванинг концертдан қанчалик кўнгли тўлгани ва фикрлари билан қизиқдик.\nМуниса Ризаева: - Тўғриси, бугунги ҳолатда қандай куйлаганимни билмайман, ҳаммаси автоматик тарзда “автопилот”да куйладим! Тўғрисини айтаман, рақсга тушмайман, рақс бу мен учун эмас, лекин бу сафар мени рақс тушиб куйлагани амаллаб кўндиришди! Эля зўр хореограф ва менга катта ёрдам берди, натижада саҳнада рақс тушиб куйладим. Жамоа жуда ҳам кучли ва мен ҳеч нарсани ўйламасдан концерт ўтказдик. Аввалги йиллар, тўғрисини айтсам ҳамма нарса ўзимнинг бўйнимда эди... Натижада ижрога умуман вақт бўлмасди. Бугун бу сафар эса, жамоа ташкилотчилик билан боғлиқ барча ишни қилди, мен эса, фақат ижодим билан шуғулландим! Фақат мени битта минусим бор, (кулиб) қўшиқ сўзлари ҳеч қачон эсимда қолмайди! Шунинг учун ҳам, қўшиқ сўзларига кўп қарашимга тўғри келди. Албатта, ҳам куйлаш, ҳам рақсга тушиш қийин. Хонанда саҳнага чиқдими, саҳнанинг ўз муҳити, ўз “аура”си бор, ўзига тортиб олади! Сиз у билан курашишингиз керак... Бу тарафлама, ҳар доим қийин, ҳоҳ жонли бўладими, фонограммами, қатъий назар саҳнага чиқса бўлди. Шунинг учун ҳам, ўзим санъатга киришимдан аввал, концертларга келганимда, кўриб камчиликларини айтардим. (кулади ва жиддийлашиб) Ҳозир ҳеч қачон бундай қилмайман! Чунки, ўзим ҳам концертлар ўтказдим ва бунинг нима эканлигини яхши тушундим! Концерт ўтказиш қанчалик қийинлигини ўз бошимдан ўтказиб билдим! Масалан, бу концертга 5 ой тайёргарлик кўрдим, шундан 2 ойи рақсга кетди. Тўғриси, (кулади) бу нарсани автоматик тарзда бажардим, қанчалик уддалаганимни Эля билади! Бу ерда саҳнада қандай ишлаётганингизни билмайсиз-ку, буни четдан кузатган одам билади. Мухлисларим инстаграмга видео қўйишган эди, қарасам яхши... Концертда қўшиқларимдан 5 таси янги ва премьера тарзида янгради, булар: “Сеҳрлаб”, “Ёмғир”, “Бом-бом”, “Чужеземец”, “Ўзингни ая” реп билан бирга! Ҳар хил йўналишларда куйладим! Янги қўшиқларни кўпроқ тақдим этмаганимнинг сабаби, чунки мен мухлисларимни соғинтираман! Чунки, мухлис янги қўшиқни кутиши керак, деб ўйлайман. Янги қўшиқларим ичида, “Ёмғир” қўшиғимни сўзи ҳам, мусиқаси ҳам ўзимники!\n- Нима учун концерт ёки, шоу эмас, “Ижодий кеча”?\n- Чунки, “шоу” деб атагим келмади! Биринчидан, бу ерда турли тилларда қўшиқлар куйладим, турли йўналишда! Энг асосийси эса, мени Халққа яқин бўлгим келди! Томошабинларга бирга ишлайдиган ижодкорларни таништириб, самимий суҳбат қилиб, улар билан мулоқотда бўлгим келди! Шунинг учун ҳам, концерт ёки шоу эмас, “Ижодий кеча” бўлди!\n- Дуэтлар борасида, нима учун айнан Райҳон ва Рашид Холиқов?\n- Райҳон билан аввалдан мўлжал бўлган, бирга дуэт айтганмиз. Бугун чиқа олмади, тадбири бор экан, бу учун мухлислардан узр сўрадим. “Шахзод” гуруҳи Рашид акани кичкина вақтимдан яхши кўрардим! Шунинг учун ҳам, Рашид акам билан бирга дуэт куйладим!\n-Хонанда Ямин билан ҳамкорлик давом этяптими?\n-Ямин ўз ўрнини топган, ўзи ишлаяпти. Лекин, қандай маслаҳат керак бўлса, доим тайёрмиз, келади, маслаҳатлашамиз. Аммо, у мени лойиҳам эмас, мен унга йўналиш, имиж ўйлаб танлаб берганман! Унга DJ Yamin деб, танлаганман! Унга, «биламан, санъатни яхщи кўрасан, лекин ҳали кўп ўрганишинг керак» деганман. Чунки, мени ота-онам ҳам, “биринчи мусиқани яхшилаб ўрган, кейин санъаткор бўлсанг арзийди” дейишарди. Лекин, у DJ Yamin бўлмади, қўшиқ куйлаш тарафи устунлик қилди.\nКОНЦЕРТДАН ЁРҚИН ВИДЕОЛАҲЗАЛАР


Qashqadaryopress.uz (@kashpress) - Post #2303\n@kashpress Like 0\n12 May 2020, 13:23 (575 days ago)\nТаҳлил қиладиган бўлсак, келиб тушган онлайн мурожаатларнинг асосий қисмини иш ҳақи ҳамда карантин қоидаларига риоя этиш билан боғлиқ мурожаатлар ташкил этмоқда. Жумладан, меҳнат таътили, иш ҳақи билан боғлиқ масалалар юзасидан 40 га яқин, автомобилда ҳаракатланишга рухсат этувчи махсус рухсатнома олиш тартиби ҳамда карантин қоидаларига риоя этиш билан боғлиқ бошқа масалалар юзасидан 50 га яқин мурожаатлар қабул қилинган.\nХусусан, Қарши шаҳар, “Қарлуқ-боғот” маҳалласида яшовчи фуқаро Ф.Отабекова Бюрога онлайн тарзда мурожаат қилиб, уй карантинида бўлган ходимга иш ҳақи сақланиши билан боғлиқ ҳолат юзасидан батафсил ҳуқуқий тушунтириш беришни сўраган. Мурожаатчига Ўзбекистон Республикаси Меҳнат кодексининг 285-моддасига кўра вақтинча меҳнатга қобилиятсизлик нафақаси касал бўлинганда, меҳнатда жароҳатланганда, оиланинг бетоб аъзосини парвариш қилганда, карантин эълон қилинганда, санаторийда даволанганда ва протез қилинганда тўланиши, шунингдек “Давлат ижтимоий суғуртаси бўйича нафақалар тайинлаш ва тўлаш тартиби тўғрисида”ги низомнинг 17-бандига мувофиқ, агарда ходим карантин вақтида санитария-эпидемиология хизмати органлари томонидан атрофидаги шахслар орқали юқумли касалликка чалиниш хавфини олдини олиш мақсадида ишдан четлатилган бўлса нафақа берилиши белгиланганлиги, шунга кўра агар ходим расман санитария-эпидемиология хизмати органлари томонидан ишдан четлаштирилган ҳолда карантинга олинган бўлса, шу жумладан уй шароитидаги карантинда сақланган бўлса, уйдаги карантинга олинган ходим томонидан тақдим этилган меҳнатга лаёқатсизлик варақаси асосида унга бу давр учун вақтинча меҳнатга лаёқатсизлик нафақаси тўлаб берилиши тушунтирилди ва муаллиф берилган жавобдан қониқиш ҳосил қилганлигини билдирган.\nШу каби, Бюро томонидан карантин шароитига қарамасдан фуқароларимиздан келиб тушаётган шу каби онлайн мурожаатлар атрофлича ўрганилиб, муаллифга қонун талаблари доирасида батафсил ҳуқуқий тушунтиришлар бериб борилмоқда.\n“Мадад” – муассаса шаклидаги нодавлат нотижорат ташкилотининг Қарши шаҳар ҳуқуқий маслаҳат бюроси бош мутахассиси


“ОДАМЛАРГА ПУЛ ТАРҚАТИШ ОРҚАЛИ КАМБАҒАЛЛИКНИ ҚИСҚАРТИРИБ БЎЛМАЙДИ!” | Институт прогнозирования и макроэкономических исследований\nХалқаро матбуот шарҳи\nИнститут ходимларининг 2020 йилнинг 13 – 24 октябрь кунлари Ўзбекистон Республикаси Президенти Администрацияси топшириғига биноан ташкил этилган ишчи гуруҳ таркибидаги иштироки тўғрисида маълумот\nДавлат тили байрамини муносиб нишонлаш муносабати билан “Она тилимиз – ўзлигимиз баёни” мавзусида онлайн давра суҳбати тўғрисида\nДавлат тили байрами муносабати билан “Она тилимиз – ўзлигимиз баёни” мавзусида онлайн-давра суҳбати ўтказилиши туғрисида\nOktabr 2, 2020 Oktabr 17, 2020\n26 сентябрь куни Бош вазир ўринбосари – Иқтисодий тараққиёт ва камбағалликни қисқартириш вазири Жамшид Қўчқоров Халқаро пресс клубда Ўзбекистон Республикасининг камбағалликка қарши кураш сиёсати масалалари бўйича брифинг ўтказди .\nҚўчқоров таъкидладики, коронавирус пандемияси шароитида юртимизда дастлаб апрель — июнь ойларида ҳукумат, асосан, ишлаб чиқариш ва тадбиркорларни қўллаб-қувватлаган, август ойидан бошлаб эса аҳолининг кам таъминланган қатламларига кўмак бера бошлаган. Қурбон ҳайитида 182 минг муҳтож одамга ўртача 850-900 минг сўмдан (жами 154 миллиард сўм), кейинроқ 280 минг оилага 220 минг сўмдан пул тарқатилган. Шунингдек, 41 минг нафар тиббиёт ходимларига ҳам ёрдам кўрсатилган. Бундан ташқари, Мусулмонлар идораси ҳузуридаги «Вақф» хайрия жамоат фонди томонидан бу мақсад учун 150 миллиард сўм маблағ ажратилган. Кейинги босқичда 845 минг нафар болалар учун ҳар бирига 500 минг сўмдан жами 422 миллиард сўм ёрдам берилган.\nБош вазир ўринбосари Жамшид Қўчқоров Ўзбекистонда 2020 йил бошида 552 мингта кам таъминланган оилаларга ойлик ижтимоий тўловлар тўлангани, июлда бу рақам 876 мингтани ташкил этгани, йил охиригача уларнинг сони 1,2 миллионга етиши режалаштирилганини хабар қилди.\nЖамшид Қўчқоров: “Ўзбекистонда тахминан 8 миллионта оила борлиги ҳисобга олинса, уларнинг 15 фоизи декабргача ижтимоий нафақалар олади. Масалан, Қорақалпоғистонда ҳар тўртинчи оила давлатдан ижтимоий тўлов олади, Қашқадарё, Сурхондарё, Сирдарё ва Жиззах вилоятларида ҳар бешинчи оилага ижтимоий нафақа тўланади”, деб таъкидлаган.\nКўриниб турибдики, мамлакатимизда ҳозирга қадар камбағалликка қарши курашда асосан аҳолининг муҳтож қатламларини моддий қўллаб-қувватлаш усулидан фойдаланилмоқда. Карантин чекловлари туфайли бундай моддий кўмак кўламлари ва миқдорлари мажбурий равишда янада кенгайди.\nТан олиш керакки, муҳтож оилаларга моддий ёрдам кўрсатиш жараёнида айрим хато ва камчиликлар ҳам юз берди. Масалан, ёрдам олиши керак бўлган оилаларнинг рўйхати аниқланадиган “темир дафтар”ни тузиш ва маблағларни тақсимлашда айрим маҳалла қўмиталари томонидан коррупцияга йўл қўйиш ҳолатлари юз берди. Баъзи бир блогерлар Ўзбекистонда моддий ёрдам пули миқдори кам, амалдорлар оддий халққа нисбатан анча фаровон яшайди, деб иддаолар ҳам қилишди. Бунда блогерлар айрим бой давлатларда аҳолига кўрсатилган ёрдам миқдорининг катта эканлиги тўғрисидаги баъзан тўғри, кўп ҳолатларда эса интернет сайтларидаги ёлғон маълумотлардан кенг фойдаланишди. Билими, савияси юқори бўлган ва шу туфайли жамиятга фойдаси кўпроқ тегаётган амалдорлар дунёнинг аксарият давлатларида оддий халққа нисбатан яхшироқ яшаши бозор иқтисодиётида оддий ҳол эканлигини бу блогерлар гўё “унутиб қўйишади”.\nКамбағалликни камайтириш мақсадида муҳтож қатламларга моддий ёрдам кўрсатиш усулининг камчиликлари ҳам бор. Бу ҳақида жуда кўп ёзилганлиги учун уларни яна бир бор такрорлаб ўтирмоқчи эмасман. Бу ўринда унинг камчиликларидан биттаси ҳақида фикр юритмоқчиман. Халқимизда “қўлдан берганга қуш тўймас”, деган чуқур маъноли гап бор. Чунки инсонга ҳар қанча пул берсангиз ҳам уни тезда еб тугатади. Ва унга яна пул бериш керак. Бу жараён тўхтовсиз давом этавериши мумкин.\nШу туфайли брифингда Бош вазир ўринбосари Жамшид Қўчқоров мамлакатимизда камбағалликка қарши кураш сиёсатининг мазмуни ва шаклларини ўзгартириш зарурлиги ҳақида жуда муҳим фикр айтди. Яъни, унинг таъкидлашича, “камбағалликни одамларга пул тарқатиш орқали қисқартириб бўлмайди. Камбағалликни қисқартирадиган омиллар бу — иқтисодиёт, тадбиркорлик, таълим ва соғлиқни сақлаш соҳаларининг ривожланишини таъминлаш ҳисобланади”. Яъни муҳтож одамга “балиқ бериш эмас, балки балиқ тутиш учун қармоқ бериш” тамойили тўғрироқ бўлади.\nМуҳтож одамга пул бериш ўрнига уни иш билан таъминлаш усули билан камбағалликни камайтириш усулидан фойдаланиш юртимизда аллақачон бошлаб юборилди. Аввало, шу йилнинг бошида Президентимиз Шавкат Миромонович Мирзиёевнинг юртимизда камбағаллик бор эканлигини эътироф этганлиги бу борада инқилобий ўзгаришларни бошлаб берди. Гўё шу йилга қадар Ўзбекистонда камбағал йўқ эди!\nИқтисодий мажмуанинг энг муҳим вазирликларидан бири бўлмиш Иқтисодиёт ва саноат вазирлиги Иқтисодий тараққиёт ва камбағалликни қисқартириш вазирлигига айлантирилди. Натижада камбағалликни камайтириш бу вазирликнинг энг муҳим функцияларидан бирига айланди. Мазкур вазирлик ҳузуридаги Прогнозлаштириш ва макроиқтисодий тадқиқотлар институти таркибида Ўзбекистонда Камбағалликни қисқартириш ва аҳоли фаровонлигини ўрганиш илмий маркази ташкил этилди. Мазкур илмий марказ камбағалликни қисқартириш масаласида илмий-услубий ва илмий-тадқиқот ишлари базасини такомиллаштириш, вилоят, туман ва шаҳарлар учун камбағалликни камайтириш юзасидан таклиф ва тавсиялар ишлаб чиқиш вазифаларини бажаради. Мазкур илмий марказнинг мен ишлайдиган Прогнозлаштириш ва макроиқтисодий тадқиқотлар институти таркибида ташкил этилганлиги менинг ҳам бу ташкилот фаолиятида камбағалликни қисқартириш бўйича илмий ва амалий ишларда қатнашиб, муаммонинг ечимига муайян даражада ҳисса қўшиш имконини беришидан мамнунман.\nМамлакатимизда шу йилнинг 8 ойи мобайнида 826 минг янги иш ўринлари яратилди . Жумладан, 198,9 минг киши доимий ишга, 480 минг киши ҳақ тўланадиган ижтимоий ишларга жалб этилди. 18,2 минг киши қишлоқ хўжалиги кооперативларида иш билан таъминланди, 28,7 минг киши томорқа хўжаликларини юритиш ёки кичик ҳажмли иссиқхоналар қуриш учун субсидиялар билан таъминланди.\nХулоса қилиб айтганда, 2020 йил мамлакатимизда камбағаллик мавжуд эканлигини тан олиш ва уни камайтириш борасида туб ўзгаришлар бошланган йил сифатида ҳам тарихга киради. Давлатимиз бу борада жуда катта тадбирларни бошлаб юборди. 8 ойда рекорд миқдорда, яъни 826 минг янги иш ўрни яратилганлиги сўзимизнинг яққол исботидир! Демак, камбағалликни камайтириш бўйича бошланган ислоҳотлар ўзининг илк ва залворли натижаларини бера бошлади.\nПрезидент Шавкат Мирзиёев 2016 йили бошлаган янги иқтисодий сиёсатнинг энг муҳим мақсадларидан бири 34 миллионлик халқимизнинг барчасига бой-бадавлат ва фаровон яшаш учун шароит яратиб бериш ҳисобланади. Зеро, халқимиз яхши яшашга ҳақли ва муносиб! Бунинг учун юртимизда барча имкониятлар мавжуд. Улардан самарали ва оқилона фойдаланишни ташкил этиш ўзини шу юртнинг фарзанди ҳисоблайдиган барчанинг, у амалдорми, оддий ишчию — деҳқонми ёки блогерми, хуллас ҳаммамизнинг Ватанимиз олдидаги бурчимиз эканлигини ҳамиша ёдимизда сақлашимиз, бир тан – бир жон бўлиб ҳаракат қилишимиз бу вазифани тезроқ ва талаб даражасида бажарилишини таъминлаши муқаррар!\n«Ижтимоий-иқтисодий таҳлил«да нашр этилган\nОлдинги Previous post: Ўқитувчи ва мураббийлар куни билан!\nКейинги Next post: Обзор о принимаемых в зарубежных странах антикризисных мерах #94\nОхирги янгиланиш: 23.10.2020 10:35


Lex.UZ: Сайт янгиликлари: Жамиятда аёлларнинг ролини янада кучайтириш ҳамда хотин-қизларни ижтимоий қўллаб-қувватлашга оид қонун ҳужжатлари\nТўпламни юклаб олиш (PDF-файлда)\n1. Ўзбекистон Республикасининг Конституцияси [Кўчирма].\n2. Ўзбекистон Республикасининг Меҳнат кодекси [Кўчирма].\n3. Ўзбекистон Республикасининг Оила кодекси [Кўчирма].\n4. Ўзбекистон Республикасининг Солиқ кодекси [Кўчирма].\n5. “Аҳолини иш билан таъминлаш тўғрисида” Ўзбекистон Республикасининг 1992 йил 13 январдаги 510-XII-сон Қонуни (Ўзбекистон Республикасининг 1998 йил 1 майдаги 616-I-сон Қонуни таҳририда) [Кўчирма].\n6. “Меҳнатни муҳофаза қилиш тўғрисида” Ўзбекистон Республикасининг 1993 йил 6 майдаги 839-XII-сон Қонуни [Кўчирма].\n7. “Фуқароларнинг давлат пенсия таъминоти тўғрисида” Ўзбекистон Республикасининг 1993 йил 3 сентябрдаги 938-XII-сон Қонуни [Кўчирма].\n8. “Ўзбекистон Республикаси Олий Мажлисига сайлов тўғрисида” Ўзбекистон Республикасининг 1993 йил 28 декабрдаги 990-XII-сон Қонуни (Ўзбекистон Республикасининг 2003 йил 29 августдаги 518-II-сон Қонуни таҳририда) [Кўчирма].\n9. “Халқ депутатлари вилоят, туман ва шаҳар Кенгашларига сайлов тўғрисида” Ўзбекистон Республикасининг 1994 йил 5 майдаги 1050-XII-сон Қонуни [Кўчирма].\n10. “Хотин-қизларга қўшимча имтиёзлар тўғрисида” Ўзбекистон Республикасининг 1999 йил 14 апрелдаги 760-I-сон Қонуни.\n11. “Ижтимоий шериклик тўғрисида” Ўзбекистон Республикасининг 2014 йил 25 сентябрдаги ЎРҚ-376-сон Қонуни [Кўчирма].\n12. “Ўзбекистон Республикасининг давлат ва ижтимоий қурилишида хотин-қизларнинг ролини ошириш чора-тадбирлари тўғрисида” Ўзбекистон Республикаси Президентининг 1995 йил 2 мартдаги ПФ-1084-сон Фармони.\n13. “Зулфия номидаги давлат мукофотини таъсис этиш бўйича таклифларни қўллаб-қувватлаш тўғрисида” Ўзбекистон Республикаси Президентининг 1999 йил 10 июндаги ПФ-2326-сон Фармони.\n14. “Ўзбекистон Хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида” Ўзбекистон Республикаси Президентининг 2004 йил 25 майдаги ПФ-3434-сон Фармони.\n15. “Фуқароларнинг ўзини ўзи бошқариш органларида диний маърифат ва маънавий-ахлоқий тарбия масалалари бўйича маслаҳатчи лавозимларида ишловчи аёлларни ижтимоий муҳофаза қилишни кучайтириш борасидаги қўшимча чора-тадбирлар тўғрисида” Ўзбекистон Республикаси Президентининг 2004 йил 7 декабрдаги ПФ-3521-сон Фармони.\n16. “Қишлоқ жойлардаги болалар спорти объектларида банд бўлган аёл спорт устозлари меҳнатини рағбатлантириш чора-тадбирлари тўғрисида” Ўзбекистон Республикаси Президентининг 2010 йил 1 апрелдаги ПҚ-1315-сонли қарори.\n17. “Микрокредитбанк” очиқ акциядорлик тижорат банкининг капиталлашиш даражасини ошириш бўйича қўшимча чора-тадбирлар тўғрисида” Ўзбекистон Республикаси Президентининг 2013 йил 29 мартдаги ПҚ–1945-сон қарори [Кўчирма].\n18. “Фуқаролик жамияти институтларини ривожлантиришга кўмаклашиш борасидаги қўшимча чора-тадбирлар тўғрисида” Ўзбекистон Республикаси Президентининг 2013 йил 12 декабрдаги ПҚ-2085-сон қарори [Кўчирма].\n19. “Қорақалпоғистон Республикаси Вазирлар Кенгаши, республика вилоятлари, шаҳарлари ва туманлари ҳокимликлари аппаратида аёллар масалалари бўйича ишчи органлар тузилмаси тўғрисида” Ўзбекистон Республикаси Вазирлар Маҳкамасининг 1995 йил 14 мартдаги 86-сонли қарори (рус тилида берилади).\n20. “Аёллар ва ўсиб келаётган авлод соғлиғини мустаҳкамлашга доир қўшимча чора-тадбирлар тўғрисида” Ўзбекистон Республикаси Вазирлар Маҳкамасининг 2002 йил 25 январдаги 32-сон қарори.\n21. “Оилада тиббий маданиятни ошириш, аёлларнинг соғлиғини мустаҳкамлаш, соғлом авлод туғилиши ва уни тарбиялашнинг устувор йўналишларини амалга ошириш чора-тадбирлари тўғрисида” Ўзбекистон Республикаси Вазирлар Маҳкамасининг 2002 йил 5 июлдаги 242-сон қарори [Кўчирма].\n22. “Ўзбекистон Республикаси Президентининг 2004 йил 25 майдаги «Ўзбекистон Хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида» ПФ-3434-сонли Фармони ижросини таъминлаш чора-тадбирлари дастури тўғрисида” Ўзбекистон Республикаси Вазирлар Маҳкамасининг 2004 йил 29 июндаги 299-сон қарори [Кўчирма].\n23. “Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисидаги низомни тасдиқлаш ҳақида” Ўзбекистон Республикаси Вазирлар Маҳкамасининг 2008 йил 20 августдаги 186-сон қарори.\n24. “Аёллар меҳнати тўлиқ ёки қисман қўлланилиши тақиқланадиган меҳнат шароити ноқулай бўлган ишлар Рўйхати” (рўйхат рақами: 865, 05.01.2000 й.) (рус тилида берилади).\n25. “Имтиёзли шартларда пенсия олиш ҳуқуқини берадиган ишлаб чиқаришлар, муассасалар, ишлар, касблар, лавозимлар ва кўрсаткичлар рўйхатларини қўллаш тартиби тўғрисида” йўриқнома (рўйхат рақами: 2337, 12.03.2012 й.).


Исроил Ташқи ишлар вазири Силван Шалом унинг мамлакати Эронга очиқдан-очиқ хатар сифатида қарашини айтди.\nҚуддусда Россия Ташқи ишлар вазири Сергей Лавров билан ўтказган матбуот анжуманида Шалом: “Теҳроннинг атом бомбаси устида ишлаëтгани аниқ”¸ - деди.\nБу баëнот Эрон президенти Махмуд Аҳмадиннажоднинг: “Исроил дунë харитасидан ўчирилиш керак!” - деган даъватига жаъвоб ўлароқ айтилди.\nТеҳронда ўтган “Сионизмдан ҳоли дунë” номли анжуманда гапирар экан¸ Аҳмадиннажод Исроил билан муносабатларни яхшилашга қаратилган ҳар қандай ҳаракатларни рад этди.\nАҚШ¸ Франция ва Германия ҳукуматлари Эрон президентининг бу баëноти хусусида ташвиш билдирди.


Очиқлик ва ошкораликни таъминлаш мезони\nЖорий йилда давлатимиз раҳбари ташаббуси билан “Давлат ҳокимияти ва бошқаруви органлари фаолиятининг очиқлиги тўғрисида”ги Қонун қабул қилинди.\nМазкур ҳуқуқий ҳужжат фуқароларнинг, оммавий ахборот воситаларининг ахборотдан фойдаланиш ҳуқуқи эркинлиги кафолатларини мустаҳкамлади.\nСайловларни демократик талаблар асосида очиқ ва ошкора ўтказишда оммавий ахборот воситаларининг ўрни жуда аҳамиятлидир. Шунинг учун ҳам Ўзбекистон Республикаси Марказий сайлов комиссияси фаолиятида аҳолини сайловга тайёргарлик кўриш ва уни ўтказишнинг барча босқичлари хусусида хабардор қилиб боришга алоҳида эътибор қаратилмоқда.\n– Оммавий ахборот воситалари фуқаролик жамияти институтларидан бири сифатида мамлакатимизда амалга оширилаётган ислоҳотларнинг фаол иштирокчисига айланмоқда, – дейди 2014 йилги сайловларни ёритиш бўйича Республика матбуот маркази раҳбари Низомиддин Нурматов. – ОАВнинг фаолияти демократик қадриятлар, фуқароларнинг ҳуқуқлари, эркинликлари ҳамда қонуний манфаатларини ҳимоя қилишда муҳим омил бўлмоқда, аҳолининг ўз фикр ва ғояларини, ён-атрофда рўй бераётган воқеаларга нисбатан нуқтаи назари ҳамда муносабатини эркин ифода этиши имкониятини таъминламоқда, жамоатчилик фикрини шакллантирмоқда. Бу эса фуқароларнинг сайлов ҳуқуқларини, уларнинг ўз хоҳиш-иродасини эркин билдиришларини, сайлов комиссиялари фаолияти шаффофлигини таъминлашнинг энг зарур шартидир.\nСайлов жараёнида шаффофлик, ошкоралик ва очиқликни таъминлаш, оммавий ахборот воситалари орқали жамоатчиликни сайловга тайёргарлик кўриш ва уни ўтказишнинг бориши тўғрисида холис ва ўз вақтида хабардор қилиш мақсадида Марказий сайлов комиссияси томонидан 2014 йилги сайловларни ёритиш бўйича Республика матбуот маркази ташкил этилди. Унинг асосий вазифаларидан бири мамлакатимиз ва чет эл оммавий ахборот воситалари вакилларини сайловга тайёргарлик кўриш ҳамда уни ўтказиш бўйича тегишли расмий маълумотлар ва ахборот материаллари билан таъминлашдир. Республика матбуот маркази ишига мамлакатимизнинг етакчи журналистлари жалб қилинган. Уларнинг профессионал фаолияти учун зарур бўлган барча шарт-шароит яратилиб, интернет ҳамда алоқа воситалари шай этиб қўйилган.\nСайловчиларнинг катта қисми интернетдан фаол фойдаланадиган ёшлар экани ҳисобга олинган ҳолда, барча ахборотлар Марказий сайлов комиссиясининг расмий сайти (www.elections.uz)га жойлаштирилиб, доимий равишда янгиланиб борилмоқда. Марказий сайлов комиссияси сайти орқали фуқаролардан сайловга тайёргарликнинг бориши, қонунчиликдаги янгиликлар ҳақида сўровлар келиб тушмоқда. Шуни қайд этиш керакки, сайлов жараёнларига қизиқиш тобора ошиб бораётир. Буни сайтга ташриф буюрувчилар сони кўпайганида ҳам кўриш мумкин.\nМарказий сайлов комиссиясида мамлакатимиз ва чет эл оммавий ахборот воситаларидан аккредитациядан ўтказиш учун тақдим қилинган ҳужжатлар кўриб чиқилмоқда. Олий Мажлис Қонунчилик палатасига, халқ депутатлари вилоят, туман ва шаҳар Кенгашларига сайлов бўйича сайлов кампанияси даврида аккредитация учун мамлакатимиз ва чет эл оммавий ахборот воситаларининг 286 нафар вакилидан тегишли ҳужжатлар келиб тушди.\n– Марказий сайлов комиссиясида аккредитациядан ўтиш учун мурожаат қилган чет эл оммавий ахборот воситалари сони ортиб бораётгани хорижда мамлакатимизда кечаётган демократик жараёнларга қизиқиш кучли эканлигини кўрсатади, – дейди Марказий сайлов комиссияси аъзоси Суяржон Қурбонқулов. – Сайловни ёритиш учун журналистларни аккредитациядан ўтказиш сайловга тайёргарлик кўриш ва уни ўтказишнинг барча босқичлари ҳақида аҳолини тўлиқ ва холис хабардор қилиш мақсадида амалга оширилмоқда. Зотан, улар фуқароларнинг парламент сайловида фаол иштирок этишида муҳим омил бўлган сайловларнинг асосий принциплари – очиқлик ва ошкораликни таъминлашда асосий вазифани бажаради.\nМамлакатимиз ва чет эл оммавий ахборот воситаларининг аккредитациядан ўтган журналистларига Республика матбуот маркази томонидан сайлов кампаниясини ёритишда ҳар томонлама кўмак берилади.\nУмуман, аккредитация оммавий ахборот воситалари вакилларига сайлов кампанияси билан боғлиқ барча ахборот материалларини олиш, сайловга тайёргарлик кўриш ва уни ўтказиш бўйича барча тадбирларда иштирок этиш, шунингдек, сайлов куни овоз бериш хоналарида ва овозларни санаб чиқишда қатнашиш ҳуқуқини беради. Бунда, шуни унутмаслик керакки, депутатликка номзодларга, сиёсий партияларга оммавий ахборот воситаларидан фойдаланишда тенг шароитлар таъминланади. Сайловчилар сайлов куни мустақил равишда қарор қабул қилиш ҳамда ўзларининг овоз беришда иштирок этиш конституциявий ҳуқуқидан фойдаланиш учун холис ва ҳаққоний ахборотни олиши айни заруратдир.


ЎзА - Битирувчилар ишга жойлашди\n13.04.2017 19:58 Чоп этиш версияси\nИнститут ректори М.Расулов ва бошқалар мамлакатимизда навқирон авлодни юксак интеллектуал салоҳиятли инсонлар этиб тарбиялаш, уларнинг ҳуқуқ ва манфаатларини таъминлаш, орзу-мақсадларини юзага чиқаришга кўмаклашиш Президентимиз раҳнамолигида амалга оширилаётган давлат сиёсатининг устувор йўналишларидан эканини алоҳида таъкидлади.\nТранспорт-коммуникация тизими мамлакат иқтисодиётининг қудратини белгиловчи асосий воситалардан биридир. Шу боис юртимизда ушбу соҳада етук мутахассислар тайёрлашга алоҳида эътибор қаратилмоқда. Тошкент темир йўл муҳандислари институтида 23 йўналишда 6000 талаба замонавий шароитларда таълим олаётир. Жорий йилда институтни бакалавриат ва магистратура мутахассисликлари бўйича 1060 дан ортиқ ёш мутахассис тамомлайди.\nИнститутнинг барча талабалари ихтисослаштирилган корхоналарда амалиёт ўтаб, мутахассислиги бўйича иш билан таъминланаётир. Ҳар йили институт битирувчилари учун меҳнат ярмаркаси ташкил этилиб, мутасадди корхоналар билан икки томонлама шартномалар имзоланади.\nТўртинчи курс талабаси Моҳинур Усмонова “Ўзбекистон темир йўллари” акциядорлик жамияти мутахассислари билан суҳбатдан муваффақиятли ўтиб, шартнома имзолади.\n– Меҳнат ярмаркасида ўз мутахассислигимга доир муносиб иш топдим, – дейди Моҳинур. – Таълим даргоҳида олган назарий билимларимни амалиётда янада мустаҳкамладим. Корхонадаги шароитлар билан амалиёт давомида яқиндан танишиб, иш жараёни бўйича кўникма олганман. Бу ишга тез киришиб кетишимга ёрдам беради, деб ўйлайман.\n– Ҳар йили институтда бўладиган меҳнат ярмаркасида иштирок этиб, кўплаб, ёш мутахассислар билан шартнома имзолаймиз, – дейди «Ўзтемирйўлмаштаъмир» унитар корхонаси бош директори Нусратулло Абдуллаев. – Таълим даргоҳида билимли, етук кадрларни тарбиялашга алоҳида эътибор қаратилишига амалиёт чоғида амин бўламиз. Жорий йилда уч юзга яқин битирувчи билан шартнома имзоладик. Жамоамиз билимдон ёшлар ҳисобига кенгаяётганидан мамнунмиз.\nЎтган ўқув йили натижаларига кўра, институт битирувчиларининг 95 фоизга яқини муқим иш жойига эга бўлган бўлса, жорий йилда юз фоиз битирувчи ишга жойлашди. Институт иш берувчилар билан шартнома имзоланганидан кейин битирувчиларнинг иш билан таъминланганлигини доимий мониторинг қилиб боради.\nМеҳнат ярмаркаси давомида 1060 дан зиёд битирувчи ва иш берувчилар ўртасида шартномалар имзоланди.


Америкалик сенатор коронавирус ҳақидаги маълумотлардан ўз манфаати йўлида фойдаланишда гумон қилинмоқда\n10:11 / 15.05.2020\nИчки маълумотлардан ўз манфаати йўлида фойдаланишда гумон қилинаётган америкалик сенатор, сенатнинг разведка бўйича қўмитаси раиси Ричард Берр ўз лавозимини тарк этишга қарор қилди.\nБу ҳақда сенатдаги республикачилар етакчиси Митч Макконнелл маълум қилди.\nСенатнинг разведка бўйича қўмитаси бошлиғи ва коронавирус билан боғлиқ вазият ҳақида маълумотлардан хабардор бўлган Берр февраль ойида бир нечта йирик компанияларнинг ўзига тегишли юз минглаб долларлик акцияларини сотиб юборган. Кейинроқ АҚШ адлия вазири, ФҚБ ва қимматбаҳо қоғозлар бўйича давлат комиссияси (SEC) сиёсатчининг бу ҳаракатлари бўйича тергов бошлаган.\n“Сенатор Берр мен билан боғланиб, тергов ўтказилиши вақтига разведка бўйича қўмита раиси лавозимидан кетишга қарор қилганини маълум қилди. Биз у билан бу қарор қўмита манфаатларига мослиги борасидаги тўхтамга келдик”, деб айтган Макконнелл.\nProPublica нашрининг аниқлашича, Берр 13 февралдан бошлаб ўзига ва рафиқасига тегишли 688 минг доллардан 1,72 млн долларгача баҳоланувчи акцияларни сота бошлаган. Акциялар 33 та алоҳида келишув давомида сотилган.\nКонгресс аъзоларига инсайдерлик савдоси билан шуғулланиш тақиқланган. Бу тақиқлов 2012 йилда Барак Обама маъмурияти вақтида қабул қилинган “Конгресс билимлари асосида савдони тўхтатиш” (STOCK) қонуни билан қабул қилинган. Берр ўшанда бу қонунга қарши овоз берган уч сенатордан бири бўлган.\nБеррнинг лавозими унга АҚШ махсус хизматлари тақдим қиладиган ўта махфий маълумотларни олиш имконини берган. Reuters ахборот агентлигининг хабар беришича, февралда АҚШ разведка хизматлари сенаторларга коронавируснинг хавфи ва унинг тарқалиши тезлиги ҳақида ҳар кун ҳисобот бериб келишган.\nФевраль ўрталарида АҚШ фонд биржаси тарихий максимумларга яқин бўлган. Бироқ Берр ўз акцияларини сотиб бўлгандан бир ҳафта ўтгач, март ойи бошида биржа фалокатли қулашни бошдан кечирган.


«ЎРМОНТЕХНОСЕРВИС» ДАВЛАТ УНИТАР КОРХОНАСИ ФАОЛИЯТИНИ ТАШКИЛ ЭТИШ ТЎҒРИСИДА | Ўрмон хўжалиги давлат қўмитаси расмий веб сайти\n«ЎРМОНТЕХНОСЕРВИС» ДАВЛАТ УНИТАР КОРХОНАСИ ФАОЛИЯТИНИ ТАШКИЛ ЭТИШ ТЎҒРИСИДА\nЎзбекистон Республикаси Ўрмон хўжалиги давлат қўмитаси тизимида замонавий ахборот-коммуникация технологияларини янада ривожлантириш, ўрмон хўжалигини юритиш амалиётига илм-фан ютуқлари ва илғор тажрибани жорий этиш мақсадида Вазирлар Маҳкамаси қарор қилади:\n1. Ўзбекистон Республикаси Ўрмон хўжалиги давлат қўмитаси, Ахборот технологиялари ва коммуникацияларини ривожлантириш вазирлиги, Инновацион ривожланиш вазирлигининг Ўзбекистон Республикаси Ўрмон хўжалиги давлат қўмитаси тизимида «Ўрмонтехносервис» давлат унитар корхонасини (кейинги ўринларда «Ўрмонтехносервис» ДУК деб аталади) ташкил этиш тўғрисидаги таклифига розилик берилсин.\n2. Қуйидагилар «Ўрмонтехносервис» ДУКнинг асосий вазифалари этиб белгилансин:\nўрмон хўжалиги фаолиятига доир дастурий маҳсулотлар, ахборот тизимлари ва ресурсларини жорий этиш;\nўрмон хўжалиги соҳасида ўзаро идоралараро электрон ҳамкорликни ташкил қилиш, ягона электрон рэстрлар ва маълумотлар базаларини шакллантириш;\nўрмон хўжалиги соҳасида ахборот хавфсизлигини таъминлаш ва маълумотларни ҳимоя қилишнинг замонавий инновацион технологияларини жорий қилиш;\nўрмон хўжалигида электрон давлат хизматлари кўрсатиш тизимларини шакллантиришга технологик ёндашув амалга оширилишини таъминлаш;\nўрмон хўжалигини юритиш амалиётига илм-фан ютуқлари ва илғор тажрибани, шу жумладан ўрмон фонди эрларини мониторинг қилишда дронлар билан ишлаш тизимини татбиқ этиш;\nЎзбекистон Республикаси Ўрмон хўжалиги давлат қўмитаси тизимида ахборот-коммуникация технологияларини жорий этиш ва ривожлантириш ҳолатини тизимли мониторинг қилиб бориш.\n3. «Ўрмонтехносервис» ДУКнинг бошқарув ходимларининг умумий чекланган сони 20 нафардан иборат бўлган тузилмаси иловага мувофиқ тасдиқлансин.\nЎзбекистон Республикаси Ўрмон хўжалиги давлат қўмитаси раисига, зарурат бўлганда, «Ўрмонтехносервис» давлат унитар корхонаси тузилмасига ўзгартириш киритиш ҳуқуқи берилсин.\n4. Ўзбекистон Республикаси Ўрмон хўжалиги давлат қўмитаси ва унинг тизимидаги барча ташкилотларга ахборот-коммуникация технологиялари хизматларини, жумладан, серверлар, телекоммуникация ускуналари, компьютерлар ва офис ускуналарига хизмат кўрсатиш, дастурий таъминот ва техник ҳужжатларни ишлаб чиқиш ҳамда ахборот хавфсизлигини таъминлаш юзасидан «Ўрмонтехносервис» ДУК билан истисно тариқасида, тўғридан-тўғри шартнома тузишга рухсат берилсин.\n5. Ўзбекистон Республикаси Ўрмон хўжалиги давлат қўмитаси бир ой муддатда «Ўрмонтехносервис» ДУКнинг:\nуставини тасдиқлаш ва белгиланган тартибда давлат рўйхатидан ўтказиш;\nтузилмаси ва штатлар жадвалини тасдиқлаш;\nмоддий-техника базасини шакллантириш ҳамда бино ва малакали кадрлар билан таъминлаш чораларини кўрсин.\n6. «Ўрмонтехносервис» ДУК фаолиятини молиялаштиришнинг асосий манбалари этиб қуйидагилар белгилансин:\n7. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари З.Т. Мирзаев ва Ўрмон хўжалиги давлат қўмитаси раиси Н.Ж. Бакиров зиммасига юклансин.\nВазирлар Маҳкамасининг 2018 йил 16 июндаги 455-сон қарорига\n«Ўрмонтехносервис» давлат унитар корхонасининг\nБошқарув ходимларининг умумий чекланган сони — 20 нафар.\n(Қонун ҳужжатлари маълумотлари миллий базаси, 18.06.2018 й., 09/18/455/1361\n(Қонун ҳужжатлари маълумотлари миллий базаси, 18.06.2018 й., 09/18/455


ЎзА - Уйимизни кўриб келайлик...\nУйимизни кўриб келайлик...\n16.04.2018 16:22 Чоп этиш версияси\nШаҳноза бундан 14 йил аввал Яшнаобод туманидаги “Беҳизор” маҳалласида яшовчи Эшматовлар оиласига келин бўлиб тушган эди. Орадан ўтган йиллар давомида ёш оила ўзидан кўпайиб, тўртта фарзанд кўрди.\nНафақат уларнинг оила аъзолари кўпайди. Бу орада Шаҳнозахоннинг ёнига икки овсин тушди. Шу тариқа 1966 йил Тошкентда юз берган зилзиладан кейин одамларга вақтинча яшаб туриш учун берилган икки сотихли ҳовлида яшаётганлар сони 18 нафарга етди.\n- Бу уйлар ёғочдан қурилган бўлиб, қўшниларнинг девори бир-бирига уланиб кетган,-дейди Шаҳноза. - Бузиб қуришни иложи йўқ. Агар бузилса, ёнидаги қўшнини уйи ва ҳовлиси очилиб, девори ҳам қулаб тушиши ҳеч гап эмас. Алоҳида уй-жой қилиб, чиқиб кетишга иқтисодий аҳволимиз тўғри келмайди.\nОила аъзоларида уй-жой харид қилишга имконият йўқлиги боис кичик ҳовлида уч овсин 12 нафар бола кун кечирмоқда. Ака-укалар яхши яшаш учун нима қилмоқ ҳақида бош қотириб, маслаҳат қилиб юришганда Президентимиз ташаббуси билан арзон уй-жойлар қуриш бошланди.\nБундай уйларнинг биринчи босқичида етарлича маблағи бўлмагани учун Эшматовлар оиласи рўйхатдан тушиб қолди. Уларнинг “Беҳизор” маҳалла фуқаролар йиғинига ва туманда фаолият юритаётган туман кенгаши депутатларига қилган мурожаатлари ижобий ечим топди.\nАйни вақтда Шаҳнозахон ва унинг овсинига Сергели туманида қурилаётган уй-жойлардан иккита уч хоналиси ажратиб берилди. Бу уйлар учун бошланғич маблағни тўлаган оилаларнинг қувончи чексиз.\n- Арзон нархларда сифатли қурилаётган уйлар биз каби турар жойга эҳтиёжманд ёш оилалар учун катта имконият бўлди, – дейди Шаҳнозахон. – Уйларимизга тезроқ кўчиб ўтиб, тоза, озода, сарамжон-саришта уйда яшашни жуда истаймиз. Насиб бўлса, мустақиллик байрами арафасида битар экан. Бу кунни болаларим ҳам жуда интиқ бўлиб кутяпти. Ҳар куни фарзандларим қурилиш бўлаётган жойга борайлик, уйимизни кўриб келайлик, деб ҳол жонимга қўйишмайди. Бир неча марта кўриб ҳам келдик.\nҲа, бугун оила аъзоларининг қувончи чексиз. Айниқса, болалар ҳадемай, қурилиши якунланадиган янги, чиройли, кенг ва қулай, ҳовлисида болалар учун турли арғимчоқлар бўлган уй-жойларга кўчиб ўтишни ҳаяжон билан кутишмоқда.


"Drujba Burger" раҳбарлари 15 сутка ўтириб чиқди\n01 декабр 2020, Тошкент вақти: 20:58\nТошкентдаги "Drujba Burger" тармоқ кафеларининг 5 нафар раҳбари 15 суткалик қамоқ жазосини ўтаб чиқди. Суд қарорига кўра, улар "Drujba Burger"ни текшириш учун келган солиқчи ва милиция ходимларига қаршилик кўрсатганлик ва бўйсунмаганликда айбланган.\nОзодликка 8 август куни маълум бўлишича, Тошкентда фастфуд таомлари билан танилган "Drujba Burger" тармоқ кафеларининг беш нафар раҳбари жорий йилнинг 6 июн куни ҳибсга олинган.\nЎша куни "Drujba Burger" тармоқ кафеларининг раҳбари Дилшода Мухтарова ва унинг қизи Дилдора Мухтарова, ўғли Музаффар Мухтаров, тармоқ бош ҳисобчиси Нафиса Жалилова ва унинг жияни Хуршида Хўжаевалар суд ҳукмига кўра маъмурий ҳуқуқбузар, деб топилган.\nБу ҳақда Озодликка тақдим қилинган Тошкент шаҳри Шайхонтоҳур туман жиноят ишлари бўйича судининг 6 июн кунги қарорида қайд қилинган.\nСуд қарорига кўра, "Drujba Burger" тармоқларида ўтказилган рейд Озодлик аввал хабар қилганидек, 20 июн куни эмас, балки 6 июнда бўлган.\nМаҳкама қарорида айтилишича, рейд ўтказилган куни "Drujba Burger" раҳбари 62 ёшли Дилшода Мухтарова ва унинг фарзандлари ҳамда ишчилари рейд ходимларига фирма ҳужжатларини тақдим қилишдан бўйин товлаб, милиция ходимларига бўйсунмасдан, уларга қаршилик қилган.\nСуд қарорида яна ёзилишича, ўша куни "Drujba Burger"нинг Шайхонтоҳур туманидаги бош офисида ходимлар жанжал кўтаргач, милиция бўлимидан қўшимча куч чақирилган.\nОзодлик мухбири билан WhatsApp орқали мулоқотда бўлган ва ўз шахсини очиқлашни истамаган "Drujba Burger" ходимларидан бирига кўра, суд ўша куни ярим тунда ўтказилган.\n“Дилшода опа уларга қаршилик қилиб, чиқиб кетишларини талаб қилиб, асабийлашди. Бошқалар ҳам унинг ёнига туриб олди. Лекин ҳеч ким рейд ходимларига нисбатан қўпол муносабатда бўлмади. Кейин барча ишчиларни автобусга босиб, туман ИИБга олиб кетишди. Милицияда суҳбатлашгандан сўнг беш кишини олиб қолиб, бошқаларни қўйиб юборишди. Ўша беш кишини тунги соат 3 яримларда Шайхонтоҳур туман судига олиб бориб, ҳаммасига 15 суткалик қамоқ беришди”, дейди ўзини очиқламасликни сўраган "Drujba Burger" ходими.\nСудья Т.Ш. Турсунов раислигида ўтган маҳкамада "Drujba Burger"нинг беш нафар ходими "Маъмурий жавбгарлик тўғрисида"ги кодекснинг 183-модда (Майда безорилик), 194-модда (Милиция ходимининг қонуний талабларини бажармаслик) ва 195-модда (Милиция ходимларининг ўз хизмат бурчларини бажаришларига қаршилик кўрсатиш) бўйича айбдор, деб топилган.\nСуд беш кишига 15 суткалик қамоқ жазоси тайинлашдан ташқари уларнинг ҳар бирига “Энг кам иш ҳақининг бир баробари яъни 79 590 сўм миқдорида жарима" солган.\nОзодлик билан WhatsApp орқали суҳбатлашган "Drujba Burger" ходимига кўра, суд қарорида келтирилганидек, 42 ёшли Нафиса Жалилова ушбу фирманинг бош ҳисобчиси эмас.\n“Бу аёлнинг умуман "Drujba Burger"га алоқаси бўлмаган, суд ноҳақдан бу аёлни жазолади”, дейди суҳбатдош.\nУнинг айтишича, "Drujba Burger" раҳбари Дилшода Мухтарова Шайхонтоҳур туман суди қарори устидан Тошкент шаҳар суди ва Ўзбекистон Олий судига мурожаат қилган. Лекин ушбу маҳкамалар Мухтарованинг шикоятини қаноатлантирмаган.\nШунингдек, ушбу манбага кўра, "Drujba Burger" раҳбарияти солиқ билан боғлиқ жиноятларда гумонланмоқда ва ҳозирда текширув ишлари давом этаяпти.\nТошкентдан олинган маълумотларга кўра, “Drujba Burger" тармоғининг ўнга яқин кафеларига бир пайтнинг ўзида рейд уюштирилганидан сўнг, тармоқ кафеларининг барчаси ҳозирга қадар қулф осилган ҳолатда қолаяпти.


Қибламиз Саудияда, аммо Саудия қибламиз эмас! (иккинчи мақола) – Nasihat.uz\nБундан бир неча йил олдин асли қўқонлик, ҳозирда Мадинада яшайдиган, Мадина ҳарамини белгилаш ҳайъатида бевосита иш олиб борган олим, доктор Абдулазиз қори ака бир куни шогирдларини айлантириб юриб, Мадинадаги ана шундай тарихий жойларни таништирар экан, «Бу жойларни бизга устозларимиз танитган, аммо манавилар бу осорларнинг ҳаммасини йўқ қилишди», деб хафа бўлгани бежиз бўлмаган.\nАфсуски, Саудия ҳукумати ва раҳбарияти тарафидан йўқ қилинган бу каби исломий ёдгорликлар, осори атиқалар сон-саноқсиз. Бу нарсалар аслида фақат уларнинг эмас, балки бутун Ислом умматнинг маънавий мулки эди. Шунинг учун ҳам Малайзия расмийлари исломий ёдгорликларни ҳимоя қилишга бошқаларда ҳам имкон бўлсин деб, Икки Ҳарамдаги осорларни сақлаш учун уларни мустақил ҳудуд қилиш таклифини ҳам илгари сурган. Зотан, Расулуллоҳ соллаллоҳу алайҳи васаллам бутун башариятга пайғамбар, у зотнинг асҳоблари бутун умматга устоз эканлар, уларнинг ёдгорликлари мусулмон умматининг мероси ҳисобланади. Бу меросни йўқ қилиб, умматнинг тарихини поймол қилишга ҳеч кимнинг ҳаққи йўқ. Бу иш кечирилмас, унутилмас оғир жиноят аслида. Аммо бузуқ дунёқараш, бузуқ ақийда бу жиноятларни «оқлаб», олқишлаб бермоқда.\nБу ақийдани яхшироқ ўргансангиз, шунақанги қоқ-қуруқ, сувсиз, бўйсиз бир «дин»ки, у Ислом уммати асрлар оша билган дин эмас, қандайдир бошқача, қотиб қолган, шафқатсиз, виждонсиз, туйғусиз бир ақийдадир. Шунинг учун бу мафкура қаерга кирса, ўша ерда ихтилоф, жанжал, адовату нафрат урчийди, ҳаммаёқ вайрон бўлади. Уларга тўғри йўлни кўрсатиб, раддия берганларга эса ихтилоф чиқармаслик, бирликка интилишни тавсия қилишади. Бу ақийда неча йилдирки, исломий уйғониш ва тараққиётнинг кушандаси бўлиб келмоқда.\nБаъзи кишилар қайси фаҳм, қайси виждон билан Ҳарам ҳудудларида қилинган бу вайронгарчиликларини оқламоқчи бўлишади, ҳайронсан. Ундан ҳам ўтиб тушиб, биттаси ўзича «Саҳиҳи Муслим»дан Расулуллоҳ соллаллоҳу алайҳи васаллам яшаган уй Ақил ва Толибга ўтиб кетгани ҳақидаги хабарни далил қилиб, бу уй у зотга тегишли эмас, демоқчи бўлибди. Яна Расулуллоҳ соллаллоҳу алайҳи васалламнинг уйи бўлмаган жойда Хадижа розияллоҳу анҳо ва Абу Бакр розияллоҳу анҳунинг уйи ҳақида гапириш эса бўрттириш бўлармиш. Далилларни қаранг! Фаҳму фаросат қаерда қолди, биродар? Биз Расулуллоҳ соллаллоҳу алайҳи васалламнинг меросини талашяпмизмики, уйнинг кимга мулк бўлгани ҳақида сўзланса! Бизга шу жойда у зот алайҳиссаломнинг яшаб ўтганлари муҳим, унинг тарихий қиймати, Ҳабибимиздан ёдгорлик экани қадрли. Мана шу жиҳатдан уммат уни асрлар оша бузмай асраб келган эди, бўлмаса, улар минг йил йил олдин, ўша сиз айтаётган ҳадис ривоят қилинган даврдаёқ уни бузиб юборган бўлар эди. Шуни ҳам тушунтириш керакми? Одамларнинг савияси шунчалар пасайиб, юзакилашиб кетганки, ўша беўхшов далилларни улашиб, унга «ёқди» тугмасини босиб ётишибди. Ҳай барака топкурлар, ҳадис келтиришнинг ўзи сўзни қувватламайди, балки унинг далолати тўғри бўлиши ҳам керак.\nЯна биттаси айтадики, гўё Исломда ашёларнинг эътибори йўқ, шунинг учун Расулуллоҳ соллаллоҳу алайҳи васаллам ва у зотнинг аҳлларидан қолган ёдгорликларнинг ҳеч қандай аҳамияти йўқ эмиш, чунки Исломда суратга эмас, фақат маънога эътибор берилган эмиш. Ким айтди буни сизга? Исломда суратга ҳам, маънога ҳам ўзига яраша эътибор берилган. Чунки сурат ва маъно ўртасида ҳамиша боғлиқлик бўлади.\nАллоҳ Қуръонда Мақоми Иброҳимни намозгоҳ қилишни буюрган ва ўша тош ҳозиргача Каъба ёнида сақлаб келинади. Хўш, ибодат фақат Ўзига бўлса, Ўзининг Байти турган бўлса, бу мақомнинг нима аҳамияти бор? Бунда нимадир ҳикмат, маъно борки, Аллоҳ шу жойда намоз ўқишни буюрди. Балки Аллоҳ бу билан ҳақ динни ўргатган, Ҳаққа хизмат қилган кишиларнинг ёдгорликларини асрашни, уларни қадрлашни ўргатгандир? Ҳаждаги кўплаб амаллар ва жойларда айни шу маъно бор эмасми?\nСиз «Булар энди оят-ҳадис билан собит бўлган нарсалар, ундан бошқасини сақлаш бидъат-да», дейишингиз мумкин. Лекин сиз айтган шу гапни саҳобалар, улардан кейинги тобеъинлар билмаганмики, улар ёдгорликларни сақлаб, табаррук қилиб келишибди, ҳеч ўйлаб кўрганмисиз? Ахир сиз салафи солиҳларга эргашишни даъво қилиб, ҳамманинг бошини урмай ёрасиз-ку доим? Тўғри, Китобу Суннатда фазилати қайдланган жойларга бошқа ҳеч бир нарса тенглаша олмайди, уларнинг мубораклиги ваҳий билан собит бўлган. Бироқ, шундан хулоса олиб, исломий ёдгорликларни асраса, бунинг нима ёмон жойи бор? Буни ман қилишга қандай далил бор?\nБир нарса деса, «Умар розияллоҳу анҳу Ҳажарул асвадга: «Сен оддий тошсан, Расулуллоҳ соллаллоҳу алайҳи васаллам ўпгани учунгина сени ўпяпман», деган. У киши остида Ризвон байъати қилинган дарахтни кестириб юборган», деб гап бошлашади. Тўғри, у киши шундай қилган, аммо бу истисно равишдаги чоралар бўлиб, ҳамма нарсада қўлланмаган. Бўлмаса, у киши нега ҳамма ёдгорликларни, осорларни буздириб, ҳозиргилардек текислаб юбормаган? Йўқ, аксинча, у киши ҳам аслида ёдгорликларни асраган.\nУмар розияллоҳу анҳу Фаластинни фатҳ қилгач, Масжидул Ақсога борганда у ерда Расулуллоҳ соллаллоҳу алайҳи васаллам меърожга чиққанларида оёқларини қўйган тош олдига намозгоҳ қилдилар. Кейинроқ 68-72 ҳижрий саналарда Абдулмалик ибн Марвон айнан шу жойга ҳозирги «Масжидус-сахра» (Харсанг масжиди) деган намозгоҳни бино қилди. Хўш, улар нега айнан Расулуллоҳ соллаллоҳу алайҳи васаллам меърожга чиқишда босган шу тошнинг ёнини намозгоҳ учун танлашди? Шу жой мусулмонларга Расулларидан ёдгорлик бўлгани учун эмасми? Ҳолбуки, бу тошни яҳудийлар қибла санашар эди. Нега уни яҳудийларнинг қибласи экан деб ёки «энди мусулмонлар Набийнинг қадами теккан тошни зиёрат қилиб, мушрик бўлиб кетишади» деб, парчалаб, йўқ қилиб ташлашмади? Аксинча, у жойга масжид қуришди ва ўша тошни масжиднинг бағрида сақлаб қолишди. Бу ишлар саҳобаларнинг ҳаётлик чоғларида содир бўлган, зиёратда ғулувга кетган кишилар ўша пайтда ҳам топилган. Лекин салафлар беш-тўртта аҳмоқни деб, исломий осорларни вайрон қилмаган, балки бу ёдгорликларнинг диндаги ўрни, хизмати катта эканини яхши англашган. Ўша харсанг тош ҳозир ҳам ўша бўйи турибди.\nФаластин билан бир танишинг, бориб кўринг ёки видеоларини томоша қилинг, у ерда аввалги пайғамбарларнинг қадамжолари, меҳроблари, қабрлари ва бошқа ёдгорликлари қандай сақлаб қолинганини бир кўринг. Нега Умар розияллоҳу анҳу у жойни фатҳ қилганда салафларга эргашиш даъвосидаги жанобларга ўхшаб, ўша ёдгорликларни текислаб, ер билан яксон қилиб ташламадилар? Нега улардан кейинги 1200 йил шу ерда ҳукмронлик қилган мусулмонлар бу осори атиқаларни асраб-авайлаб келдилар? Хўш, шу билан фаластинликлар мушрик бўлиб ёки хурофотчи бўлиб кетдими? Тарих гувоҳ, мусулмон уммати бошқа пайғамбарларнинг меросхўри сифатида уларнинг ҳам ёдгорликларини асраб келган. Ҳатто Иброҳим алайҳиссалом ва у кишининг оила-аъзоларининг мақбаралари масжид бағрида ҳануз сақлаб келинмоқда. Аммо ҳеч ким бу ҳолатни инкор қилмаган. Бизнинг Маккамиз ва Мадинамизда ҳам ана шундай табаррук ёдгорликлар яқинларгача сақлаб келинган эди, аммо манави тоифа уларнинг ҳаммасини йўқ қилди.\nИсломда ашёларнинг қадри йўқ, деб бонг ураётганлар Умму Салама розияллоҳу анҳо Расулуллоҳ соллаллоҳу алайҳи васалламнинг мўйи муборакларини бир идишга солиб, унга сув қуйиб, ўша сувни беморларга бериб юрганларини ва бундан кўп одам шифо топганини билишармикин? Улар Асмо розияллоҳу анҳо Набиййимизнинг бурдаларини асраб, уни табаррук қилиб, сақлаб юрганини эшитганмикин? Хўш, Умму Салама розияллоҳу анҳо ёки Асмо розияллоҳу анҳо ҳам бидъатчи, жоҳила бўлганми? Ёки улар Исломни сизларчалик тушуниб етмаганми? Ёки диннинг маъно-мазмунини англамаган ашёпараст одамлар бўлишганми? Йўқ, улар Исломни фақат суратан эмас, балки руҳи билан, унинг ҳис-туйғуларга бой гўзалликлари билан англаган зотлар эди…\n← Қибламиз Саудияда, аммо Саудия қибламиз эмас! (биринчи мақола)\nҚибламиз Саудияда, аммо Саудия қибламиз эмас! (учинчи мақола) →


Ироқнинг «яшил ҳудуди»га 2 марта ракета зарбаси берилди - Bugun.uz\nИроқнинг «яшил ҳудуди»га 2 марта ракета зарбаси берилди\n11:32 | 19-12-2021\nИроқ пойтахти Бағдоднинг элчихоналар жойлашган «яшил ҳудуд»ига 19 декабрь куни 2 марта ракета зарбаси берилди. Бу ҳақда шаҳар ҳуқуқ-тартибот идораларидаги манбаларига таяниб, «Al Hadath» телеканали хабар берди.\nМаълумотларга кўра, ракеталардан бири АҚШ элчихонаси яқинида портлаган: у майдонга тушиб, икки машинага зарар етказган, яна бир ракета эса ҳавода уриб туширилган. Қайд этилишича, ҳеч ким жабрланмаган. Ракеталар пойтахт шарқидаги ҳудуддан учирилган.\nҚайд этилишича, «яшил ҳудуд», шунингдек, ҳарбий аэродромга туташган халқаро аэропорт вақти-вақти билан ракета ҳужумлари нишонига айланади. Бундан ташқари, Ироқ ҳудудидаги хорижий ҳарбий базаларни ўққа тутиш ҳолати ҳам кўпайган.\nРоссиялик сиёсатшунос Марат Башировнинг фикрича, Бағдоднинг «яшил ҳудуди» деб аталган жой «Америка ҳукмронлиги» давридан бери хавфсиз ҳудуд бўлмай қолган. Унинг эслатишича, 2021 йил 7 ноябрь куни Ироқ бош вазири Ал-Казимийнинг уйига ҳам ракеталардан зарба берилган.\nИроқ бош вазирининг ҳаётига суиқасд 7 ноябрь, якшанбага ўтар кечаси амалга оширилган. Унинг қароргоҳига миналанган дрон ёрдамида ҳужум қилинган. Бош вазир ал-Казимий жабрланмаган ва бу ҳақда касалхонага ётқизилганидан кейин хабар берган. Қароргоҳга уюштирилган ҳужум натижасида Ал-Казимийнинг 10 нафар қўриқчиси яраланган.\nАввалроқ АҚШ Ироқ ва Сурия чегараларида ҳаво ҳужуми уюштирганди. Шунингдек, Ироқ Туркиядан замонавий қуроллар сотиб олишни режалаштираётгани маълум бўлганди.


08:01 / 08.06.2017\nЖанубий Корея ҳарбийлари маълумотларига кўра, Шимолий Корея 8 июнь куни шарқий соҳилларидан бир нечта баллистик ракета, тахмин қилинишича, кемаларга қарши қанотли ракеталар учирган. Бу ҳақда Уonhap News ахборот агентлиги хабар бермоқда.\n"Шимолий Корея Канвон вилоятидаги Вонсан яқинидан бугун эрталаб, тахминларча, "ер-кема" синфидаги бир нечта снарядларни учирган", деб маълум қилинди Жанубий Корея штаблари бошлиқлари бирлашган қўмитасида.\nУчирилган ракеталар деярли 200 км масофа учиб ўтиб, Японияга тегишли бўлган иқтисодий ҳудудга тушган.\nТокио бунга ўз муносабатини билдириб, Шимолий Кореяга норозилик нотаси юборишга ваъда берган. Кунчиқар давлат ташқи ишлар вазири Фумио Кисида япон ҳарбийлари мамлакат хавфсизлигига таҳдид солиши мумкин бўлган ҳеч нарса қайд қилишмаганини маълум қилди. Бироқ, унинг таъкидлашича, бундай тажовузкор ҳаракатларга йўл қўйиб бўлмайди.\nШимолий Корея охирги марта 29 май куни ракета учирганди. Ракета шарқий йўналишда 450 км учиб ўтиб, Япон денгизига қулаган.\nШимолий Корея баллистик ракета ер-кема


Хато бўлди: Ғарб Россияга узоқ вақт қаршилик кўрсатишга тайёр эмас экан - 07.06.2022, Sputnik Ўзбекистон\nХато бўлди: Ғарб Россияга узоқ вақт қаршилик кўрсатишга тайёр эмас экан\nҒарб ҳамжамиятига 30-йилларнинг бошидаги Буюк Депрессия бахтли якун топган ўтган аср эртагидек туюлган бўлса, бугунги инқироз – ўта кескин бошланмоқда. 07.06.2022, Sputnik Ўзбекистон\nТОШКЕНТ, 7 июн - Sputnik. “Жанговар ҳаракатлар тугаганидан сўнг биргаликда дипломатик каналлар орқали инқироздан чиқиш йўлини топишга имкон қолдириш учун, Россияни камситмаслик керак. Франция музокараларда воситачи бўла олишига ишончим комил”, - деди яқинда интервьюлардан бирида Эммануэль Макрон.Эслатиб ўтамиз. Макрон яқинда президент лавозимига қайта сайланди. Олдинда Франция Парламенти қуйи палатаси сайловлари.Ушбу интервьюга билдирилган рекциялардан маълум бўлишича, бугунги кнуда нафақат Франция, балким бутун Европа жамияти Украинадаги ҳарбий операция қандай кечаётгани ёки укрианалик қочқинлар тақдири билан эмас, “буларнинг барчаси қачон тугаши” билан кўпроқ қизиқмоқда.Буларнинг барчаси, Брюссельнинг биз “Агрессор Россияни таслим қилиш” ва “ўзиа дунёнинг энг яхши хсилатларини мужассам қилган “олтин миллиард” олдида кечирим сўрашга мажбу қилиш” ҳақида эшитган кўплаб гаплар ва қабул қилинган саноқсиз иқтисодий санкцияларидан кейин эшитилмоқда.Россияда свет бор, кранлардан иссиқ сув тушмоқда. Европада эса ҳамма нарсадан эконом қилишга ўтишган. Иссиқ сувни камроқ ишлатиш учун ҳафтада бир маротаба ювиниш, газни камроқ ёқиш учун камроқ иссиқ овқат пишириш, автомобилга камроқ бензин қуйиш учун таътилни яқин атрофда ўтказиш билан боши қотган.Бу қандайдир келжакдаги истиқбол эмас, ҳозир, бугун бўлаётган нарсалар. Бу ҳақида қандайдир блогерлар эмас Халқаро энерегетика агентлиги раҳбари Фатих Бироль шахсан хабар қилмоқда.Унинг сўзларига кўра, ёзда, таътиллар мавсуми бошланиши билан Европада дизель ва авиация ёнилғиси дефицити юз бериши мумкин.Фланция парламенти сайловлари арафасида бундай нохуш хабар сайловчилар кўнглини ранжитишидан хавотирга тушган расмий ҳукумат Бироль айтган гапларига раддия беришга уринмоқда. “Келажак 3 ойда бизда ҳеч қандай ёнилғи дефицити бўлмайди” - деб баёнот беришмоқда улар.Эҳтимол, ёзда тақчиллик сезилмас, лекин сентябрь, октябрь, ноябрь ойларида, совуқ ҳаво кириб келиши билан бир вақтда Россия нефтига қарши киритилган эмбарго тўлақонли кучга кирганда нима бўлишини ҳеч ким айта олмайди.Ғарб давлатларида 1973 йилда нафақат ёқилғи қуйиш шохобчаларидаги навбатлар "ГУМда яхши этиклар учун" турган навбатлардан кўра кўпроқ эди. Бугун "олтин миллиард" яшаётган мамлакатларнинг бутун иқтисодий ўсиши ҳам, жуда суст бўлган эди, ўнлаб йиллар давомида.Ўттизинчи йилларнинг бошидаги Буюк Депрессия бахли якун топган ўтган аср эртагидек туюлган бўлса, бугунги кун инқирози – ўта кескин бошланмоқда. Бодом сутли латте ва глютенсиз булочкага ўрганиб қолган прогрессив жамоатчилик учун, бу ҳақиқий дўзахга айланиши мумкин. Келаётган кузда глютенсиз уннинг нархи потолокка қадар ошиб, бир қошиқ қора икра нархига тенглашиши мумкин.Ҳар қандай инқирозлар, нафақат геосиёсий.Пандемия даврида АҚШ ва Европада ҳам оролда нима содир бўлганини, қанча ўлимга олиб келганини ҳамма яхши эслайди. Ковид – бир нарсани яққол кўрсатди – ким ва қаерда ҳушёр эканини, ҳар бир давлатнинг инқирозлар бошқаруви ва прогнози билан шуғулланаётганларнинг нақадар профессионал эканини яққол кўрсатди.Террорчилар ҳужуми? Ҳеч қачон. Инфекциядан оммавий ўлат? Сиз ақлдан озгансиз. Лекин бу уйқудан уйғониш ўта кескин бўлди ва минглаб одамларнинг ҳаётига зомин бўлди.Ўшанда бу сиёсатчиларнинг ғурури бироз лат егандек бўлган эди, лекин ҳозир бунинг аксини кўраяпмиз.Ҳозир Европада содир бўлаётган янги инқироз, қарор қабул қилаётганларнинг ўта ўзбошимчалигини намойиш қилмоқда. “Иккинчи даражали, камбағал, боши эгилган Россияни” кўришни орзу қилганлар – ҳозир ўз уйқуларидан кескин уйғонмоқдалар.Биринчи ва иккинчи пакет санкцияларни киритганлар, Россия ва Беларус жаҳон бозоридаги ўғитларнинг деярли ярмини етказиб беришини яхши тушунишар эди. Ё бўлмаса европалик вино ишлаб чиқарувчилар Россиядан алюмин қопқоқчалар сотиб олишини ҳам тушунишган. Булар яқинда Европа устига ёпириладиган цунамининг бўлакчалари холос.Россиянинг сабр-тоқатига келсак, русларнинг нафақат жангга киришиш, балки унда ғалаба қозониш, шаъни ва қадр-қимматини сақлаб қолган ҳолда ғалаба қозониши - умуман ҳисобга олинмади. Аммо охир-оқибат, бу омил ҳал қилувчи бўлиб чиқди. Ёки ҳал қилувчилардан бири.Геосиёсий инқироз Европа ва Қўшма Штатларга нима олиб келганини кўрган, Россияга қарши ўзининг санкциялар урушидан чарчаган ва ўз тақдирини тушуна бошлаган коллектив Ғарб ўзининг аввалги такаббурлигини сақлаб қолишга ҳаракат қилмоқда. Аммо у (аста-секин бўлса ҳам) ўз риторикасини ўзгартирмоқда. "Ҳарбий ҳаракатларни тугатиш" ҳақида гапирганда, Макрон ҳозирги кескинлашувдан ғалаба билан ва деярли зарар кўрмасдан чиқадиган мамлакатни номини айтмоқда, паст товушда бўлса ҳам.Бу ерда ажаблантирадиган нарса йўқ - бу Россия.\nроссия, ғарб, ақш, украина\nҒарб ҳамжамиятига 30-йилларнинг бошидаги Буюк Депрессия бахтли якун топган ўтган аср эртагидек туюлган бўлса, бугунги инқироз – ўта кескин бошланмоқда.\nТОШКЕНТ, 7 июн - Sputnik. “Жанговар ҳаракатлар тугаганидан сўнг биргаликда дипломатик каналлар орқали инқироздан чиқиш йўлини топишга имкон қолдириш учун, Россияни камситмаслик керак. Франция музокараларда воситачи бўла олишига ишончим комил”, - деди яқинда интервьюлардан бирида Эммануэль Макрон.\nЭслатиб ўтамиз. Макрон яқинда президент лавозимига қайта сайланди. Олдинда Франция Парламенти қуйи палатаси сайловлари.\nУшбу интервьюга билдирилган рекциялардан маълум бўлишича, бугунги кнуда нафақат Франция, балким бутун Европа жамияти Украинадаги ҳарбий операция қандай кечаётгани ёки укрианалик қочқинлар тақдири билан эмас, “буларнинг барчаси қачон тугаши” билан кўпроқ қизиқмоқда.\nБуларнинг барчаси, Брюссельнинг биз “Агрессор Россияни таслим қилиш” ва “ўзиа дунёнинг энг яхши хсилатларини мужассам қилган “олтин миллиард” олдида кечирим сўрашга мажбу қилиш” ҳақида эшитган кўплаб гаплар ва қабул қилинган саноқсиз иқтисодий санкцияларидан кейин эшитилмоқда.\nРежа шундай эди, лекин ҳаётда ҳаммаси бошқача бўлди. Россияни боши эгилган ҳолда кўришни истаган ғарб жамияти ўз орзусига ета олмади.\nРоссияда свет бор, кранлардан иссиқ сув тушмоқда. Европада эса ҳамма нарсадан эконом қилишга ўтишган. Иссиқ сувни камроқ ишлатиш учун ҳафтада бир маротаба ювиниш, газни камроқ ёқиш учун камроқ иссиқ овқат пишириш, автомобилга камроқ бензин қуйиш учун таътилни яқин атрофда ўтказиш билан боши қотган.\nБу қандайдир келжакдаги истиқбол эмас, ҳозир, бугун бўлаётган нарсалар. Бу ҳақида қандайдир блогерлар эмас Халқаро энерегетика агентлиги раҳбари Фатих Бироль шахсан хабар қилмоқда.\nУнинг сўзларига кўра, ёзда, таътиллар мавсуми бошланиши билан Европада дизель ва авиация ёнилғиси дефицити юз бериши мумкин.\nФланция парламенти сайловлари арафасида бундай нохуш хабар сайловчилар кўнглини ранжитишидан хавотирга тушган расмий ҳукумат Бироль айтган гапларига раддия беришга уринмоқда. “Келажак 3 ойда бизда ҳеч қандай ёнилғи дефицити бўлмайди” - деб баёнот беришмоқда улар.\nЭҳтимол, ёзда тақчиллик сезилмас, лекин сентябрь, октябрь, ноябрь ойларида, совуқ ҳаво кириб келиши билан бир вақтда Россия нефтига қарши киритилган эмбарго тўлақонли кучга кирганда нима бўлишини ҳеч ким айта олмайди.\nАйни пайтда Бирол ҳақиқатни чўрт кесди. У ҳам жисмоний шахслар, ҳам компаниялар учун энергия тақчиллиги ярим аср олдинги машҳур энергетика инқирозидан узоқроқ давом этишини таъкидлади.\nҒарб давлатларида 1973 йилда нафақат ёқилғи қуйиш шохобчаларидаги навбатлар "ГУМда яхши этиклар учун" турган навбатлардан кўра кўпроқ эди. Бугун "олтин миллиард" яшаётган мамлакатларнинг бутун иқтисодий ўсиши ҳам, жуда суст бўлган эди, ўнлаб йиллар давомида.\nЎттизинчи йилларнинг бошидаги Буюк Депрессия бахли якун топган ўтган аср эртагидек туюлган бўлса, бугунги кун инқирози – ўта кескин бошланмоқда. Бодом сутли латте ва глютенсиз булочкага ўрганиб қолган прогрессив жамоатчилик учун, бу ҳақиқий дўзахга айланиши мумкин. Келаётган кузда глютенсиз уннинг нархи потолокка қадар ошиб, бир қошиқ қора икра нархига тенглашиши мумкин.\nСўнгги бир неча юз йил давомида, мустамлака давлатларнинг табиий ресурсларидан сув текин, ишчиларни шафқатсиз эксплуатация қилиб, ниҳоятда фаровон ва тўқ яшаган коллектив Ғарб Бирор нарсадан маҳрум бўлиш маҳрумлик нималигини, очлик азобини унутган инқирозларнинг ривожланиш истиқболларини, танқидий фикрлаш ва вазиятни соғлом баҳолаш қобилиятини йўқотди.\nҲар қандай инқирозлар, нафақат геосиёсий.\nПандемия даврида АҚШ ва Европада ҳам оролда нима содир бўлганини, қанча ўлимга олиб келганини ҳамма яхши эслайди. Ковид – бир нарсани яққол кўрсатди – ким ва қаерда ҳушёр эканини, ҳар бир давлатнинг инқирозлар бошқаруви ва прогнози билан шуғулланаётганларнинг нақадар профессионал эканини яққол кўрсатди.\nУшбу давлатлар ақли заифлик билан чегарадош бепарволикни намойиш қилди. Ғарбнинг сиёсий тузуми, токи уларнинг жамияти тараққиёт тарафдори экан, улар билан ҳеч қандай ёмон нарса бўлмайди, деб ишонди.\nТеррорчилар ҳужуми? Ҳеч қачон. Инфекциядан оммавий ўлат? Сиз ақлдан озгансиз. Лекин бу уйқудан уйғониш ўта кескин бўлди ва минглаб одамларнинг ҳаётига зомин бўлди.\nЎшанда бу сиёсатчиларнинг ғурури бироз лат егандек бўлган эди, лекин ҳозир бунинг аксини кўраяпмиз.\nҲозир Европада содир бўлаётган янги инқироз, қарор қабул қилаётганларнинг ўта ўзбошимчалигини намойиш қилмоқда. “Иккинчи даражали, камбағал, боши эгилган Россияни” кўришни орзу қилганлар – ҳозир ўз уйқуларидан кескин уйғонмоқдалар.\nБиринчи ва иккинчи пакет санкцияларни киритганлар, Россия ва Беларус жаҳон бозоридаги ўғитларнинг деярли ярмини етказиб беришини яхши тушунишар эди. Ё бўлмаса европалик вино ишлаб чиқарувчилар Россиядан алюмин қопқоқчалар сотиб олишини ҳам тушунишган. Булар яқинда Европа устига ёпириладиган цунамининг бўлакчалари холос.\nЛекин уларнинг энг катта хатоси – мафкуравий майдонда содир бўлди. Қайси бир “ўта ақлли эксперт” уларнинг қулоғига Россия жамияти ўта тарқоқ деб қуйгани бўлди. Аслида жамият якдил бўлиб чиқди. Россияликлар ким ҳақ ва ким ноҳақлигини ўта тез тушуниб олишди ва керакли томонга ўтишди.\nРоссиянинг сабр-тоқатига келсак, русларнинг нафақат жангга киришиш, балки унда ғалаба қозониш, шаъни ва қадр-қимматини сақлаб қолган ҳолда ғалаба қозониши - умуман ҳисобга олинмади. Аммо охир-оқибат, бу омил ҳал қилувчи бўлиб чиқди. Ёки ҳал қилувчилардан бири.\nГеосиёсий инқироз Европа ва Қўшма Штатларга нима олиб келганини кўрган, Россияга қарши ўзининг санкциялар урушидан чарчаган ва ўз тақдирини тушуна бошлаган коллектив Ғарб ўзининг аввалги такаббурлигини сақлаб қолишга ҳаракат қилмоқда. Аммо у (аста-секин бўлса ҳам) ўз риторикасини ўзгартирмоқда. "Ҳарбий ҳаракатларни тугатиш" ҳақида гапирганда, Макрон ҳозирги кескинлашувдан ғалаба билан ва деярли зарар кўрмасдан чиқадиган мамлакатни номини айтмоқда, паст товушда бўлса ҳам.\nБу ерда ажаблантирадиган нарса йўқ - бу Россия.


НАТО сунъий йўлдош ва компьютер дастурларига 3 млрд евро ажратади\nНАТО ўзининг сунъий йўлдош дастурларини такомиллаштириш ва компьютер технологияларини ривожлантириш, шу жумладан кибернетика ҳимоясини яхшилашга 3 млрд евро миқдорида маблағ сарфлашни режалаштирмоқда. Бу ҳақда Reuters агентлиги хабар қилмоқда.\nМаълумотларга кўра, 1,7 млрд евро қўшинлар, кемалар ва дронларни яхшироқ қўллаб-қувватлаш мақсадида сунъий йўлдош алоқа ишларига сарфланади. Яна 800 млн евро эвазига РҚМ (ракеталарга қарши мудофаа) ва ҲҲҲ (ҳаво ҳужумидан ҳимоя)га масъул компьютер тизимлари такомиллаштирилади. 71 млн евро кибертаҳдидларга қарши йўналтирилади.\nНАТО бош котиби Йенс Столтенберг альянснинг 2016 йилга доир ҳисоботида қайд этишича, ташкилотга аъзо 27 давлатнинг АҚШдан ташқари мудофаа мақсадларига сарфлаган маблағи ЯИМнинг 3,8 фоизини ташкил этган ва 2015 йил билан таққослаганда 1,47 фоизга кўпроқ бўлган. АҚШнинг 2016 йилда НАТО учун сарфлаган маблағи 45,9 фоиздан иборат бўлган. НАТОнинг 28 мамлакати 2016 йилда жами 892 млрд доллар йўналтирган.


Станислав Черчесов ўзига Осиёдан таклиф бўлганини айтди\n21 сентябрь, 2021, 16:00\nТеглар:Черчесов | Россия | Ироқ\nУ дарҳол рад жавобини берган.\nСтанислав Черчесов Россия терма жамоаси бош мураббийлигидан кетгач, Ироқ терма жамоасидан таклиф бўлгани ва бу таклифга рад жавобини бергани ҳақида гапирди.\n“Ироқ терма жамоаси вакили Россия терма жамоасидан кетганимдан ярим соат ўтгач мен билан боғланди. Мен Россия футбол иттифоқидаги офисимда уларнинг вакили билан учрашдим ва тайёр эмаслигимни айтдим. Янги иш бошлаш учун, нималар нотўғри қилинганини тушуниш керак. Олдин бўлиб ўтган ишларни таҳлил қилмасдан, янги муаммоларни ҳал қилиб бўлмайди. Икки ой ўтди - энди мен ташқи футболдаги фикрлар туфайли замонавий футболда қайси йўналишда ҳаракат қилишимни тушуна бошладим”, - деди россиялик мутахассис.\nЭслатиб ўтамиз, Черчесовнинг Россия терма жамоасидаги ўрнини Валерий Карпин эгаллади. Ироқ терма жамоаси эса якунда бош мураббий этиб Россия терма жамоасининг бошқа бир собиқ устози Дик Адвокатни танлади.\nРоссия футбол иттифоқи президенти Черчесовнинг истеъфоси ҳақида гапирди\nРоссия терма жамоасини Йоахим Лёв бошқариши мумкин


Ўзбек-тожик чегарасидаги яна бир ўтиш пункти ëпилди\nЎзбек-тожик чегарасидаги кўплаб ўтиш пуктлари ўтиб бўлмас бетон девор билан ëпиқлигича қолмоқда.\nДушанбе даъвосига кўра¸ Ўзбекистон Миллий Хавфсизлик хизмати қошидаги Давлат чегараларини қўриқлаш қўмитаси 1 ноябрдан бошлаб, Тожикистоннинг Панжакент туманидаги Саразм ва Самарқанд вилоятининг Жартепа қишлоқлари ўртасидаги чегара назорат-ўтказув пунктининг бир томонлама ёпилиши ҳақида расмий билдириш юборган.\nБу хабарни Озодлик радиосининг тожик хизматига Тожикистон Давлат чегараларини қўриқлаш давлат қўмитаси тасдиқлади.\nПанжакент туманидаги тожик чегарачилари ва божхоначилари масъулларининг Озодликка айтишича, Саразм-Жартепа чегара ўтказув пункти халқаро ўтказув пункти бўлиб, уни бир томонлама ёпиб қўйиш халқаро қонунлар ва Тожикистон-Ўзбекистон ўртасидаги келишувга зиддир. Бу ҳақдаги келишув 2000 йилда ҳар икки давлат парламентлари томонидан тасдиқлаган.\nПанжакентлик ўқитувчи Раҳимберди Бердиевнинг Озодликка айтишича, агар бу йўл ҳам ёпиб қўйилса, тоғли минтақада жойлашган панжакентликлар учун қишда жуда қийин бўлади:\n- Панжакентда 300 мингдан кўп аҳоли яшайди. Душанбе ёки Хўжанд билан фақат довон орқали йўл бор. Шу пайтгача қиш пайтлари довонни қор босиб йўл беркилиб қолса, икки томонлама келишувга биноан, юк автомобиллари Панжакентдан Самарқанд орқали Хўжандга қатнарди. Агар шу чегара ҳам ёпилган бўлса, демак энди аҳвол оғир бўлади. Бу ҳолат Панжакент аҳолисини қамал ҳолатига ҳам солиб қўйиши мумкин¸ дейди Раҳимберди Бердиев.\nАйни пайтда “Ўзбекистон Ташқи ишлар вазирлиги қатор ахборот агентликларининг Тожикистон расмийларига таянган ҳолда юк вагонлари транзитига оид тарқатаётган хабарларини “ёлғон ва ҳеч қандай асосга эга бўлмаган”лиги хусусида баёнот тарқатди.\nВазирлик сайтида 1 ноябр куни ёйинланган баëнотда ëзилишича¸ тожик расмийлари “объектив фактлар ва оддий мантиққа зид равишда” Тожикистонга тегишли юкларнинг Ўзбекистон ҳудудида ушлаб қолинаётганини даъво қилмоқда. Душанбе томонидан Тожикистон барқарорлиги ва иқтисодий хавфсизлиги учун таҳдид” деб баҳоланаëтган бундай "йўлтўсарлик" ҳақидаги тожик расмийлари чиқишлари¸ Тошкент дипломатик идорасига кўра¸ ҳақиқатга мос келмайди.\nЎзбекистон Ташқи ишлар вазирлиги интернет саҳифасида Ўзбекистон божхона хизмати расмий маълумотларига таянилган ҳолда, Тожикистонга ўтказилаётган юк ҳажмининг қисқармагани, аксинча муттасил ўсиб бораётгани урғуланади.\n"2010 йилнинг 9 ойи мобайнида Ўзбекистон ҳудуди орқали Тожикистонга темир йўл транспорти билан ўтказилган юк ҳажми 57 192 вагонни ташкил қилди, бу эса 2009 йилнинг шу даврига нисбатан 1780 вагонга кўпдир", дейилади Ўзбекистон ТИВ матбуот баëнномасида.\nЎзбекистон ҳукумати мавжуд икки томонлама ва кўп томонлама шартномалар доирасида Тожикистонга кетаётган ва келаётган юк транзити бўйича зиммасига олган мажбуриятларини тўла ҳажмда бажараётганини қайд этган Ташқи ишлар вазирлиги¸ юк вагонлари ушлаб қолинаётгани билан боғлиқ айрим муаммолар техник сабабларга кўра юзага келаётганини таъкидлайди.\nШунингдек, баёнотда Ўзбекистон томонининг юзага келган муаммоларни конструктив равишда кўриб чиқиш, музокаралар чоғида ҳар иккала томон учун мақбул қарорга келишга тайёр экан урғуланади¸ ҳамда Тожикистон расмийларининг асоссиз айбловлари икки мамлакат ўртасидаги яхши қўшничилик алоқаларининг ривожланишига хизмат қилмаслиги таъкидланади.\nТожик расмийлари Ўзбекистон темир йўлларида Тожикистонга тегишли юк вагонлари ушлаб қолинаётгани ҳақида кетма-кет баëнотлар бериб келмоқда. Жумладан, шундай баёнотлардан сўнггиси ўтган ой Тожикистон Ташқи ишлар вазири Ҳамрохон Зарифий тилидан янграган эди.\nЎшанда Тожикистон Ташқи ишлар вазири юк вагонлари транзити масаласида икки республика ўртасида ҳамон муаммолар мавжудлигини, Тожикистоннинг бу борадаги барча уринишлари ижобий натижа бермаётганини таъкидлаган эди.\n- Биз бу масалани ҳал қилиш учун минтақавий ва халқаро ташкилотларга бир неча бор мурожаат қилганмиз, аммо натижаси бўлмаяпти. Эндиликда бу масала юзасидан икки томонлама музокара олиб боришдан бошқа чора қолмаяпти, деган эди Ҳамрохон Зарифий Тожикистон транзит юкларининг Ўзбекистон ҳудудида ушлаб қолинаётгани масаласига тўхтала туриб.\nЙиллардан бери таранглигича қолаëтган Тошкент - Душанбе муносабатлари Тожикистон Роғун ГЭСини қуриш режасига киришганидан сўнг янада кескинлашди.\nДушанбе ҳукумати ўзига қарашли юк вагонларининг Ўзбекистон ҳудудида тўхтатиб турилиши, ўзбек-тожик чегара пунктларининг ёпилишини Тошкентнинг Роғун ГЭСи қурилишига қарши қўллаган чора-тадбирлари сифатида талқин этмоқда.\nҲақиқатда ҳам шундайми?\nШу каби саволлар атрофида Тошкент ва Душанбеда билдирилаëтган фикрларни ўрганиш мақсадида Ўзбекистон телерадикомпанияси шарҳловчиси Нарзулло Оқилжонов ва Тожикистондаги “Халқ овози” ўзбек газетаси журналисти Мақсуд Жўраевларни суҳбатга тортдик.\nНарзулла Оқилжонов: Биринчидан, сизнинг чегаралар ëпилди¸ деган гапингизга мен қўшилмайман. Аниқ бир тасдиқланган манба бўлиши керак.\nИккинчидан, вагонлар масаласида ҳам бир неча бор ойдинлик киритилди. Сабаблари ҳам айтилди. Ушлаб турилмаганлиги тўғрисида матбуотда очиқ-ойдин, ҳатто телевидениеда ҳам берилди бу нарса, гапирилди. Лекин ҳозирги “Битта томонда чегара ëпилибди. Иккинчи томонда ҳам чегара ëпилибди” деган қандайдир бир ҳали ўзининг тасдиғини топмаган нарсага таяниб бунақа хулоса чиқаришга мен умуман қаршиман.\nОзодлик: Мақсуд ака, мана сиз чегарада яшайсиз. Ўзбекистон-Тожикистон чегарасидаги аҳвол шу кунда қандай?\nМақсуд Жўраев: Вазият шундоқ қараганда жуда ҳам ором. Жуда ҳам тинч. Лекин Нарзулла акамнинг битта гаплари тўғри. Мен уларни қўллаб-қувватлайман. Бирор манбада мен ўқимадим Зарафшон водийсидаги Панжакент-Самарқанд чегарасининг ëпилганини ўқимадим.\nНарзулла Оқилжонов: Раҳмат сизга.\nМақсуд Жўраев: Лекин Конибодомдан Фарғона водийсига ўтиладиган иккита пост қатъий бекилганига бир йилдан ошди. Мен буни асослаб бераман. Менинг Бешариқда сабоқдош дўстим бор. Шу сабоқдошим билан Тошкентда Глинка кўчасида бирга яшадик. Шунинг отасининг вафоти таъзиясига бора олмадим. Ҳужжат, виза, ҳаммаси ўнг бўлди, лекин ўтказишмади.\nОзодлик: Умуман олганда Тожикистон-Ўзбекистон чегарасида яшайдиган аҳолининг 90 фоизини¸ асосан¸ ўзбеклар ташкил этади. Улар қуда-анча бўлиб кетишган. Сизлар эътироз билдираëтган хабар бугун 1 ноябр куни пайдо бўлди. Тожикистон Чегарани қўриқлаш қўмитаси ҳам буни расман тасдиқлади. Уларга бу ҳақда Ўзбекистон чегараларини қўриқлаш давлат қўмитасидан телеграмма келган.\nМақсуд Жўраев: Мен битта нарсага жуда-жуда ачинаман. Минг йиллаб бир халқ бўлиб келган тожику ўзбекнинг орасида қандайдир нифоқ дейдими, блокада дейдими ëки бир-бирига рақиблик дейдими¸ шунақа ҳисларнинг пайдо бўлишининг ўзи мусулмон халқини, у хоҳ тожик бўлсин, хоҳ ўзбек бўлсин - фожиаси бу. Оддий халқ азият чекаяпти. Масалан¸ ўтган йил Катта Фарғона каналидан тонналаб пиëзлар, сабзилар, турплар оқиб келди. Нега? Деҳқонлар етиштирган ҳосилини Конибодомга, Исфарага, Хўжанд шаҳри бозорларига олиб келиб сотарди ва бу томондан Ўзбекистоннинг ноҳияларига бошқа маҳсулотлар олиб бориб тожикистонликлар савдо қилиб, рўзғорини тебратишарди.\nОзодлик: Нарзулла ака, нима учун Ўзбекистон чегараларни бунчалик мустаҳкамлаяпти? Тожикистондан хавфсираяптими ëки бошқа сабаблари борми?\nНарзулла Оқилжонов: Садриддин ака, мен бу нарсага ҳадиксираб ëки бир нарсадан ҳалиги қилаëтгандай туюлмаслиги керак. Масалан¸ илгари битта давлат эди. Ҳозир иккита давлат. Ҳар бир давлат ўзининг маълум маънодаги чегарасини тиклаш учун, мустаҳкамлаш учун қайғуриши табиий ҳол. Ҳозирги кунда кўриб турибсиз шундай қилинмаган давлатда, ëн қўшнимизда нима бўлганлигини бутун дунë кўриб, бунинг гувоҳи бўлиб турибди. Ҳақиқатан ҳам чегаралар мустаҳкамланса, хавфсизликни таъминлаш учун чоралар кўрилса, бунинг нимаси ëмон? ......


Келинойининг кирдикорлари… (Воқеа реал ҳаётдан олинган) - Zamin.uz\n08:23 / 16.12.2018\n«Нималар бўлаяпти ўзи? — ўз уйи, ичкарида супур-сидир қилиш билан банд хотини Мадинага ўғринча кўз ташлаб ўйларди у. — Акамнинг хотинини яхши кўрсам, ўз жуфти ҳалолим билан овунгим келмаса, унга эътиборсиз бўлсам!.. Ахир, акам яқинда мардикордан келади! Яна унинг кўзларига қарай олмай азоб чекаман! Яна қизчамни суйиб-эркалаётганини кўриб кўнглим эзилади!.. Йўқ, нега энди? Ахир, мен акамнинг бир умр тирноқсиз ўтиб кетишини истамадим! Виждонимни сотиб бўлса-да, унга қизча ҳадя этдим. Бунинг нимаси ёмон. Фақат… Хотинининг бағрига кирганимда, Бувсаранинг лабларидан бўсалар олганимда… Эҳ, дунё ҳам шунчалар тор бўладими?.. Одам шу қадар ожиз бўладими?..»\nЯнгиликлар » Ҳаёт тарзи » Келинойининг кирдикорлари… (Воқеа реал ҳаётдан олинган)\nZoom асосчиси масофадан ишлаш нимаси билан хавфли экани ҳақида сўзлаб берди


BASAGRAN | Ифода - Биргаликда етиштирамиз\nСув хилолга қарши курашда шоликорнинг ишончли ҳамкори!\nСиғими: 20 литр\nПрепарат шолипоялар, ғалла, маккажўхори ва беда экилган майдонларда бир йиллик кенг баргли ва кўп йиллик бошоқли (сув хилол) бегона ўтларни фаол ўсув даврида қарши курашда қўлланилади. Гeрбицидни эрталаб ёки кечки салқинда ҳаво харорати +16оC дан юқори бўлганда қўлланилади.\nБазагран текса таъсир килувчи гербицид булиб кейинги экинларга тасир килмайди. Гeрбицидни донли ва дуккакли бегона ўтларнинг фаол ўсув даврида, жумладан, ғалла экинларининг тупланиш фазасида, маккажўхори 3-5 та чин барг чиқарганда, дуккакли экинлар 3-6 барг чиқарганда, шолипоялардаги бeгона ўтларнинг фаол ўсув даври, яъни 2-5 барг ёки уларнинг бўйи 5-10 см бўлганида шолипоядаги сув сатҳини 0-2 см га кeлтириб, полларга сув кириш йўлларини бeркитган ҳолда ишлов бeрилади. Гeрбициди билан ишлов бeрилгандан кeйин 2 кун ўтказиб шолипоя полларидаги сув сатхи 10-12 см га етказилади.\nБир гектар шоли майдонига 2-4 литр Базагран препаратини алохида 5 литрли идишларда она ишчи эритма хисобида тайёрлаб олинади ва 1 гектар майдонга 250-300 литр сув сарф қилинса яхши самара беради.\nБазагранни Фацет билан биргаликда қўшиб ишлатилса, бир вақтнинг ўзида бир йиллик кенг баргли ва бошоқли тариқсимон ҳамда кўп йиллик илдизпояли бегона ўтларни йўқ қилади.\nЭкин тури Бeгона ўтлар Сарф мeъёри л/га Қўллаш муддати ва усуллари. Мавсумда нeча маротаба қўлланиши\nШоли Бир йиллик икки паллали бeгона ўтлар, кўп йиллик бошоқли илдиз пояли (сув хилол) бeгона ўтлар 2-4 Шоли униб чиққандан сўнг 2 баргли тупланиш даврида Бeгона ўтларнинг 2-5 барг фаол ўсув даврида, сув сатхи 0-2 см бўлганида 1


Муҳаббатхон Муҳиддинова: “Қамалишидан олдин ўғлимни уйлантирмоқчи эдик”\nМуҳаббатхон ая ҳамон ўз хонадонига гуллар оғушидаги келинчак кириб келишини орзу қилади...\n“Озодлик” Ўзбекистон қамоқхоналарида қолаëтган сиëсий маҳбусларнинг яқинлари билан ўтказаётган туркум суҳбатларнинг бу галги меҳмони ёш ҳуқуқ ҳимоячиларидан бири Дилмурод Муҳиддиновнинг онаси Муҳаббатхон ая Муҳиддинова.\n“Эзгулик” инсон ҳуқуқлари жамиятининг Марҳамат тумани бўлими раиси Д.Муҳиддинов Андижондаги қонли воқеалардан бир ҳафта ўтиб, 2005 йилнинг 20 май куни ҳибсга олинди. 2006 йилнинг 12 январида Тошкент вилоятининг Ўртачирчиқ тумани суди Д.Муҳиддинов ва яна уч ҳуқуқ фаолини конституциявий тузумга тажовуз қилганлик, жамоат тартиби ва хавфсизлигига таҳдид солувчи материаллар тайëрлаш ва тарқатишда айбдор топиб, беш йилга озодликдан маҳрум қилди.\nМустақил манбалар ўшанда ҳали 25гаям кирмаган Дилмуроднинг жазоланиши ортидаги бош сабаб унинг ҳуқуқ ҳимоячиси сифатидаги фаолияти, хусусан, Андижондаги қонли воқеаларни кескин танқид қилувчи баëнотлари эканини таъкидлаб келмоқда.\n“Ҳьюман райтс уотч” ташкилоти шу йилнинг 5 февраль куни Дилмуроднинг президент амнистиясига мувофиқ озодликка чиқарилганини хабар қилди. Аммо саноқли кунлар ўтиб ташкилот бу хабар тасдиқланмагани ва унинг ҳамон тутқунликда қолаëтганини маълум қилди. Навоийдаги қамоқхонада сақланиб келинган Д.Муҳиддиновнинг онаси Муҳаббатхон ая “Озодлик” билан суҳбатда ана шу хабардан бери бир ташвиши ўн бўлиб, тўшакка ëтиб қолганини айтади.\nМуҳаббат Муҳиддинова: Бола қолди энди. Нима қиламан экан мен? Қон босимим ошиб, ëтиб қолдим.\nОзодлик: Охирги марта қачон хабарини олган эдингиз?\nМуҳаббат Муҳиддинова: Борганда ремонт, деб киргизмаган. Қизим касал бўлиб қолди. Қишнинг кунида борай десам, барибир шунақа қилишади.\nОзодлик: Қачон ўз кўзингиз билан кўрдингиз?\nМуҳаббат Муҳиддинова: Охирги марта ўтган йил май ойида кўрган эдим. Кўрганимда аҳволи яхши эди. Ҳар 3 ойда бир марта келиб турсангизлар бўлади, деган эди. 3 ойни ўтказиб августда туғилган кунига икки қизимни олиб бордим. Ичкарига қўйишмади. Шундан кейин бора олганимиз йўқ.\nОзодлик: Ўғлингизни охирги марта кўрганда соғлиғи яхши эдими?\nМуҳаббат Муҳиддинова: Ҳа, яхши эди. Бошлиғи биз билан яхши гаплашди. Ремонт бўляпти, болангизни туғилган кунида кўрсатамиз, деди. Овқатларимизни олди. Ундан кейин мана қиш келди. Энди битта нафақа билан етказа олмаяпмиз. Қизларим турмушга чиқиб кетган. Дилмурод битта ўғлим. Ҳозир борай деяпман-у, лекин касалман.\nОзодлик: Дилмуродни уриб сўкишлари, қийнашлари ҳақида ҳеч гап эшитмадингизми?\nМуҳаббат Муҳиддинова: Йўқ, мен эшитмадим. Ҳамма ҳар хил гапиради энди. Бошлиғига ремонт бўлса яхши, дедим. Мана шу овқатларимизни олинг, шунча ердан келдик, дедим. Мен шу уйда йиғлаб, касал бўламан, холос.\nОзодлик: Германия ҳукуматининг босими билан Дилмуродни қамоқдан чиқаришди, дейишяпти. Сиз уйга келмади, хат-хабар йўқ, деяпсиз. Нимага бунақа бўляпти?\nМуҳаббат Муҳиддинова: Йўқ, хат-хабар бор. Хат келганига 15-20 кун бўлди. Энди 1 апрелгача боришимиз керак.\nОзодлик: Амнистияга тушиш борасида ўзларингиз ҳаракат қилдингизларми? Дилмурод бирон нарса ëзиб бердими?\nМуҳаббат Муҳиддинова: Ҳа, жуда кўп ëзиб берди. Биринчи марта борганимда қамоқхона бошлиғи олдимга келиб: “Она, мен ўзим ўғлингизни чиқариб беришим мумкин. Уйингизга олиб кетасиз”, деб кўнглимни кўтарди. “Энди бошлиқларга бир нималар қилсин. Бу сиëсатда, деган жойи бор”, деди. Унинг бошлиқлари ҳам, докторлари ҳам яхши экан. Тошкентга олиб келдик, дейишди. Кейин яна олиб кетишди. Мана шунақа қилиб азоб беришяпти.\nОзодлик: Ўзбекистонда эрлари, ўғиллари сиëсатга аралашиб қолса, аëллар дарров: “Қўйинг шу ишингизни. Бу катталарга ëқмайди”, деб дакки беради. Сиз ҳам шу маънода ўғлингизга бирон марта дакки бердингизми?\nМуҳаббат Муҳиддинова: Мен у боланинг фақат одамларга ëрдам беришини кўрдим. Уйга кимдир келса, хола, ундай қилинг, ойлигингизни вақтида бермаса, мен бир нарса қиламан, деб айтар эди. Мен унинг ëмонлигини кўрмадим.\nАндижонлик ëш ҳуқуқ фаоли Дилмурод Муҳиддинов қамоққа олинганида 24 ëшда эди. Унинг ëши 60дан ошган кекса ота-онаси 2005 йилнинг ëзида ўғлининг бошини икки қилиш орзусида эди. Бунинг ўрнига Дилмурод қамоққа ташланди, мусибатдан чолу кампирнинг қадди эгилди, руҳи синди. Ўғлимни олиб кетишганидан бери бирор соғ куним йўқ, фақат уни озодликда кўриш орзусигина мени тирик ушлаб турибди, дейди ўз изтироблари ҳақида гапирар экан Муҳаббатхон ая.\nМуҳаббат Муҳиддинова: Мен ўшандан бери касал бўляпман. Олдин соғлом эдим. Кеча докторлар келиб, укол қилиб кетди. Бу йил қишга етиб кела олмаслигимни ўйлаб касал бўлдим. Яхши бўлсам бормоқчиман-у, лекин аҳволим яхшимас.\nОзодлик: Маҳалланинг муносабати қанақа?\nМуҳаббат Муҳиддинова: Маҳалладагилар яхшилик ҳам қилишмади, ëмонлик ҳам. Тек туришибди.\nОзодлик: Дилмурод уйланмаган йигит экан. У қамалгунча тўй тараддудини бошлаган эдингизми?\nМуҳаббат Муҳиддинова: Ҳа, бошлаган эдим. Чолим 1936 йилда, ўзим 1943 йилда туғилганман. Уйда бизларга қарайдиган одам йўқ. Битта келинимни бўлак қилиб чиқарганман. Бир нарса қилиб келин олардим энди. Бўлмади.\nОзодлик: Нимага шунақа бўлди, деб ўйлайсиз?\nМуҳаббат Муҳиддинова: Биринчи бўлиб бу болани паспорт янгилайман, деб туман ички ишлар бўлимига борганида милиция бошлиғи 3 кунга қамайман, деб қўрқитди. Катталар устидан ëзаверишган. Шунақа бўлганини Дилмурод менга айтмади. Уни 3 кун қамаб қўйишганини мен билганим йўқ. Дилмурод менга Тошкентга бориб келдим, деди.Ўша Қобилжоннинг иши бу.\nОзодлик: Дилмуроднинг қилган иши тўғри эканига, айби йўқлигига ишонасизми?\nМуҳаббат Муҳиддинова: Мен унинг иши яхшилигини билдим. У ҳеч қанақа айб иш қилгани йўқ. Ойликни вақтида беринглар, одамларга буғдой беринглар, дегани учун ëмон олишди. Ҳатто ҳокимиятда биз уни қаматдик, деб мажлис бўлди. Бунга ҳоким, прокурор ва Қобилжон айбдор.\nОзодлик: Шунақа одамларга айтадиган гапингиз борми?\nМуҳаббат Муҳиддинова: Уларга Худо бор. Мен уларнинг бирортаси билан юзма-юз кўришганим йўқ. Мана, ҳоким қамалиб кетди, Қобилжон ишдан бўшади. Терговчи Умарнинг ëнига бориб, сенга ҳам Худонинг атагани бордир, дедим. У ëлғондан Муҳаммадқодир деган одамни олиб юриб, унга айб ëзаверди. Муҳаммадқодир ўғлингиз чиқмадими, деб телефон қилди. Йўқ, чиқмади дедим. Ўша одам орқали ўғлимни алдашди.\nОзодлик: Мана, соғлом, келишган, ëш ва одамларга яхшилик қилаëтган ўғлингизни, сиз айтишингиз бўйича, ноҳақдан қамашди. Шу қийналиб кетган пайтларингизда ўзингизни нима билан овутасиз?\nМуҳаббат Муҳиддинова: Энди бу кунлар ўтиб кетиб, яхши кунлар ҳам келиб қолар. Кўп одамлар келиб, сабр қилинг, дейишяпти. Нима дейишни ҳам билмайман, қизим.\nОзодлик: Мана шу кунларда чиқиб келишига умидингиз борми?\nМуҳаббат Муҳиддинова: Ҳа, умидим бор. Икки ой бўлди, боришим керак эди. Энди март ойининг бошида бораман жонимни судраб.\nОзодлик: Дилмуроднинг чиқиш-чиқмаслигини ҳал қиладиган одамларга айтадиган гапингиз борми?\nМуҳаббат Муҳиддинова: Мен уни ким чиқаришини билмайман-да. Болангизни чиқараман деса, унга раҳмат айтмайманми!? Униси келиб у дейди, буниси келиб бу дейди. Маҳалла қўмитаси ҳам билмаймиз, деб туриб олди. Энди пешонадан кўрамиз. Менга келиб қолса бўлди. Ҳеч кимни ëмон ҳам, яхши ҳам демайман. Дилмуроднинг ҳақиқатгўйлигига мен ишонаман. Кимдир келиб сўраганида мен айтиб берардим. Камбағал бола бўлиб ҳеч нарсаси бўлмаганини тўғрима-тўғри айтардим. Керак пайтда ҳеч ким биздан келиб сўрамади шуни. Дунëда менинг ўғлимдай яхши одамлар кам.


Футбол зарар кўради\n10:40 / 02.10.2017\nКаталониянинг Испаниядан мустақил бўлиши учун якшанба куни ўтказилган референдум ФИФАнинг муҳим тамойилларидан бири бўлмиш «футбол - сиёсатдан холи» тамойилини яна бир марта йўққа чиқармоқда. Каталониянинг асосий клуби «Барселона» Испания чемпионатининг 7-турида «Лас-Пальмас»га қарши ўйинни мухлисларсиз ўтказишга қарор қилиб, имижига зарар етказди, мухлислар олдида обрўси пасайди, шунингдек, бунинг оқибатлари молиявий зарар келтиради. Бу вақтда эса Испания терма жамоасига 2018 йилги жаҳон чемпионатидан четлатилиш хавфи таҳдид солмоқда.\nЎтган ҳафтанинг жума кунида Испания футбол лигаси президенти Хавьер Тебас маълум қилгандики, ажралиш рўй берса, Каталония клублари («Барселона» ва «Эспаньол»дан ташқари «Жирона», шунингдек, қуйи лигадаги Таррагоннинг «Ҳимнастик» клуби) Испания чемпионатида иштирок эта олмайди.\nЯкшанба куни эса Marca нашри ФИФА бу ҳолатни «ҳукуматнинг футболга аралашуви» деб баҳолаб, Испания терма жамоасини ўзи ҳомийлик қиладиган барча турнирлардан четлатиши мумкинлиги ҳақида хабар тарқатди.\nШу тариқа, 2018 йилги жаҳон чемпионатига йўлланмани деярли нақд қилиб бўлган Испания терма жамоаси турнирдан қолиб кетиши мумкин.\nЖума куни Тебас «Барселона» ва «Лас-Пальмас» учрашуви олдиндан белгиланган вақтда ўтказилишини айтганди. Аммо ўйин бошланишига бир неча соат қолганида «Барселона» Испания Қироллик футбол федерациясига мурожаат қилиб, хавфсизлик нуқтаи назаридан ўйинни қолдиришни сўради. Кун давомида Каталониядаги референдум туфайли сайловчилар ва полициячилар ўртасида тўқнашувлар бўлди ва кун охирига бориб тартибсизликлар вақтида жароҳатланганлар сони 800 нафардан ортди.\nАммо футбол федерацияси ўйинни қолдирмади, натижада «Барселона» «Лас-Пальмас»га қарши ўйинни мухлисларсиз стадионда ўтказишга мажбур бўлди.\nКлуб Каталония референдуми вақтида сайловчиларга ўз ҳуқуқларидан фойдаланишга рухсат берилмаганини қаттиқ қоралади. Клуб вице-президенти Карлес Виларубби раҳбарият ён бериб, «Лас-Пальмас»га қарши мухлисларсиз ўйнашга қарор қилингани учун истеъфо берди. Клуб президенти Хосеп Бартомеу бу ўйинни қолдирса, клуб 6 очкодан маҳрум қилинишини айтди.\nПике терма жамоадан кетишга тайёр\n«Барселона» мухлислари охирги дақиқаларгача ўйинга киришга умид қилишди. Клубнинг ашаддий мухлислари гуруҳи эса ўйинни бойкот қилишни сўрашди: «Каталония халқига қилинган адолатсиз репрессия вақтида биз клубдан бу ўйинда майдонга тушмасликни сўраймиз. Бундай кунда футбол ўйнамаслик керак. «Камп Ноу»га бостириб кириб, зўравонликка қарши акция уюштирамиз». Аммо мухлислар стадионга қўйилмади.\nЖамоа футболчилари ўртасида ҳам ўйин олдидан қарама-қарши фикрлар бўлган. Уларнинг кўпчилиги ўйинни ўтказиш тарафдори эди. Маҳаллий футболчилар, хусусан, Жерар Пике майдонга чиқишни истамаган. Лекин у охир-оқибат ўйинда қатнашишга мажбур бўлди, жамоа ғалабага эришди ҳамда жаримадан қутулиб қолди.\nЎйиндан кейин берган интервьюсида Пике Каталонияни жуда яхши кўришини айтди ва бу адолатсизлик учун Испания терма жамоасидан кетишга тайёрлигини айтди.\nКаталониядаги воқеаларга муносабат билдирар экан «Барселона»нинг собиқ футболчиси Хави Каталониядаги ҳолатни шармандалик деб баҳолади.\n«Каталонияда рўй берган воқеалар шармандалик. Демократик давлатда бунга йўл қўйиб бўлмайди, фуқаролар сайловда қатнашиш ҳуқуқидан фойдалана олиши керак. Мен барча каталонияликларни қўллаб-қувватлайман».\nМухлисларсиз ўтказилган ўйинга барибир бир мухлис кирди, Арагон ва Каталония байроғидаги либос кийган киши майдонга чопиб чиқиб, Каталония байроғини кўтарди.\nШу куни «Лас-Пальмас» Испания қироллиги байроғини ифодаловчи махсус либосда ҳаракатланди.\n«Камп Ноу» ўйин вақтида бўш бўлгани изсиз кетмайди. Вазият оғир, биз бу қийинчиликни енгиб ўтишимизга тўғри келади. Биз мухлисларимизни бахтиёр қилиш учун ўйнаймиз, лекин улар бугун йўқ эди. Биз барчамиз бугун Каталонияда нималар содир бўлаётганини ҳис қилиб турибмиз», деди ўйиндан кейин «Барселона» бош мураббийи Эрнесто Вальверде.\nОхирги маълумотларга кўра, сайловчиларнинг 90 фоиздан ортиғи Каталония Испаниядан ажралиб чиқиши учун овоз берган.


Жаҳон 19:15 / 15.10.2021 17744\nГаз жаҳон иқтисодиётининг ковид уйқусидан уйғонганидан сўнг талабнинг кескин ортиши ортидан қимматлади. Бунга шунингдек, яшил энергетикага ўтишдан то омборлардаги захираларнинг тугаши каби муаммолар ҳам сабаб бўлди. Газ етишмовчилигига дуч келганлар кўмир ва нефт маҳсулотларига ўтишига тўғри келди.\nНатижада нефтга бўлган талаб суткасига 500 минг баррелга ошади ва 2021 йилнинг қолган ойларида жаҳон дефицити суткасига 200 минг эмас, 700 минг баррелни ташкил этади, деб огоҳлантирмоқда Халқаро энергетика агентлиги (IEA).\nБу истеъмолчилар учун ёмон хабар, чунки энергия қимматлашуви саноатнинг тикланишини секинлаштиради ва аҳолининг чўнтагига зарба беради. Натижада иқтисодиёт қўшалоқ зарбага дуч келади: ўсиш секинлашади, нархлар эса ошади.\nНефт ишлаб чиқарувчилар, жумладан, Россия учун эса хомашё тақчиллиги яхши хабар ҳисобланади. Нархлар уч йиллик рекордни янгилаб бўлди ва Brent нефтининг бир баррели нархи 85 доллардан ошди. Россия президенти Владимир Путиннинг прогнозига ишониладиган бўлса, бу ҳали чегара эмас.\nБу охирги инқироз эмас\nҚазиб олинувчи ёнилғи истеъмол қилувчи мамлакатларнинг мияси бўлмиш IEA жорий ҳафтада иқтисодиётнинг қайта тикланадиган энергетикага ўтиши жараёнида дунё ҳозиргига ўхшаш яна бир энергетика инқирозини бошдан ўтказиши ҳақида огоҳлантирди.\nБунинг сабаби шундаки, нефт қазиб олиш, кўмир ва атом электр станциялари ҳамда бошқа анъанавий энергетикага ажратилган маблағлар 2014-15 ва 2020 йиллардаги нархлар қулашидан сўнг тугаб бўлди, муқобил энергетика яратиш учун ажратилган инвестициялар эса энергияга нисбатан ўсиб бораётган талабни қондира оладиган миқдорда шамол ва қуёш фермаларини қуриш учун етарли эмас.\n“IEA бу боши берк кўчадан чиқиш йўлини бир неча бор кўрсатди – соф энергетика ва инфратузилма технологияларига ажратиладиган маблағларни кескин ошириш лозим. аммо буни зудлик билан амалга ошириш керак. Акс ҳолда жаҳон энергетика бозорини турбулентлик ва хавотирли келажак кутади”, – деб огоҳлантирмоқда IEA.\n12:00 / 05.12.2021 6593\n22:21 / 05.12.2021 2570